Matthew 11
Zohane' Evene' Sita' Ma nGimiselavo Izesuda Vasine' Gamazi
(Luka' 7:18-35)1 Izesu' aza izipahala zuho tuvelu (12) nene gono gamazi lo-ngedo osu' lo aza nene hulo-ngedo a'mine gahevela numuno ebe' mukiku' vene' vemoho' nene mono' apize ngeme ngeme' ogo ido' lo soto soto' ogo lo-ngeme'mo monine'.
2 Ne'mine ogavo mono' noso holo-ngedaa' ive Zohane' aza nala' numungu' huli-mikavo miningu' nene O'moso'mo do lu' izelive lo imiselelesa live'mo ogo molo monine' gamazi've nene gelo Izipahala zuho ma ngimiselavo ingine Izesu' neida vi ti' li longo' i-dasine': 3 Gaza nene aloseive li-limi lave ma ne nabe ido' ve gohi mamu' gizebo olone' o neihe. 4 Ne'mine li longo' i-dikesivo Izesu' ti' lo lo-ngimine': Lingine tine' mili vi Zohane'ni nene neni' gono noduvo nigilasine' ido' ningasine' inite' nemu' nene vi ti' li li-imilizo: 5 Ve'ine likive ingine ve'ine gohi niningave. Ido' gize'ine goloso ive nene gohi aka nimonavo ganadise gizi dave nene gohi kululu' niizave. Ido' ga'ine molave nene gohi nigilavo hilave nene gohi do noote-ngidive. Ido' goho' aleve nene mono' gamazi lamine' nigilave. 6 Lingine ne'mine li li-imi ti' li li-imilizo: Gaza neni' monovomu' gaka sita' sata' nogelaine' nene hulo nenikumu' gele ele'vole' iline' nene mine lamine' ogo mcneline' akalo' e'meto volosane. Ido' evene' muki' inginesi ga'ine sita' sata' gilami nenikumu' gili ele'vole' ilizave nete mine lamine' igi miniliza akalo' e'meti vilisave. 7 Ne'mine lo lavo Zohane' ngimiselive ingine tine' mili nivasivo Izesu' aza evene' vai' li minani' nene Zohane'nimu' api' ogo ti' lo lo-ngimine': Lingine evene' muki' Zohane'ni ningilisa ebe' hadivela vani' ma nene nanite' ningilisa vani' neve. A'mida nene hepeli'mo do gabe kabe' oga' neine' inite' gepe' ne'mino gamazi do ti'ne vati'ne ogo laa' ive ma ningilisa vani' nehe. 8 Ido' lingine vani' ma nene ve mali'mo genegana lamine' goloso ngolo minine' ningilisa vani' neve. E'e, a'mine ne'mine genegana nene guve'inesi vevo' minangu' minavetevo' nene ngili minaa' nave. 9 Nemu' nene nanite' ningilisa ebe' hadivela vani' neve. Polohete ningilisa vani' noloseive. Olo. Ee, a'mine vi ningave nene polohete ma ve. A'mine ve nene polohete gomu' minani' ne'mine minamo ngivile' ogosa neive. 10 Ido' a'mine vemu' nene mono' godolou' O'moso'mo do lu' izelive lo imiselelesa live lo-emo line' gamazi ma ti' li gizi nizani' ma neive: Gelezo. Naza neze gamazi lo-ngeme ngeme' ilive ma imiselekuvo aza do gomu' molo akaka vele-gedeleseive. A'mine gamazi nene a'mine ve Zohane'nimu' nene gizani' ve. 11 Ne'mine ani' nene naza lamine' ma lo-lengemelove. Evene' misubouko soto' igi mini di aveuti' nene mono' noso holo-ngedaa' ive Zohane'ni nene ivile' igi minave ma minamani' ve. Ne neiha O'moso'mo evene'velo' gizebo iline' gamene've soto' ogavo a'mine gizebo o-ngedelingu' vi hilalizave engikuti' ma lemo minelive'mosi nene Zohane' minine' monovo nene ivile' ivo minilizado' o neive. 12 Zohane' mono' noso holo-ngedo minidoti' mine do dizo O'moso'mo evene'velo' gizebo iline' ne'mo amuzo molo soto' olosa minine' ve. Ido' evene' ma amuzo'inesi minani' nete a'mingu' vi hilalisa amuzo mili'mi mili'mi vi minani'. 13 Ido' O'moso'mi veleti' gamazi li soto' iga' avete lani' gamazisi ido' O'moso'mo lo huko-lidine' gamazisi gizikani' neu' nene inite' soto' o'mo vo mine do dizeline' initekumukisi li Zohane' soto' ogo mineline' gameneu' soto' iline' initekumukisi nene li osu' lani' ve. 14 Ido' a'mine gamazi gizani' mau' nene ti' li gizani': O'moso'mo do lu' izelive lo imiselelesa live soto' olosa neivo nene gozopo' minive polohete Elia' emeni damenisi minelive ma soto' oloseive. Ne'mine li lave ma nene Zohane' nene neiha lingine nemu' gilii lamine' mo Elia' ve li gililizahe. 15 Ve ma lingine gili nge li gilaa' ave nii ma nene gamazi mene gili vevesi gililo.
16 Idise mene nizani' alevemu' nene naniteto' lo molo lokuvo vo dalive. Lingine izipe gosele' ngebelaa' ine' izipe ne'minisa nene nizave. Izipe ingine di gese' iga' ebeto' zohi' igi mini gono'ninginemu' 17 ne'mine li laa' nave:
Laza lengikumu' huhunale' mulunido' nene
longolize izi gizedine adine izisa'mave.
Ido' nama muhele' ahele' ogo lunido' nene
nanimu' muhele' ahele' isa'mave.
18 Naza ne'mini nizave luvoni' nene ne'mini minangumu' luvoni' ve. Zohane' aza gono've do do vingu' nene noso' nite' lamine' namo ido' vaini noso namo mine ato' ogo minivo ningi gosele' lengebelavo ti' li lani' ve: Ve mene sikalahu' goloso mali'mo lulo do gopo ogavo ne'mine neihe li lani'. 19 Ido' O'mosolati' ve gihile naza lemo noso' nite' di gese' igi ni nizangu' vo naa' ido' vaini noso naa' nouvo lingine ningi gosele' lengebelavo soza gamazisi li ti' li laa' nave: Ve mene ningilo. Aza nene vele gohi nave mino ido' noso geli gelo naa' ive mino takisi moni daa' avesi ido' mono' gilamave gohi masi nene zogo molo ngemaa' ive ne neive. Lingine ne'mine li gilaa' naha ve ma laza O'moso'mi monovolo do ti' ogo otohato o minunive leli' ogo molo olone' inite' ne'mo nene leli' monovote lamine' neine' nene do soto' oloseive.
Lu'ine Di Velepe' Izamaa' Alevete Mulumo Gono Dalizangumu' Lo-ngimine' Gamazi
(Luka' 10:13-15)20 Izesu' aza numuno ebe' mau' vo gono do do novo ato ato' suno muki' nene ei' gono dadi'mi amuzo nene do soto' ine'. Do soto' ogavo ningani'za ningahe ningamahe igi lu'ine di velepe' izamavo ngelemo ti' lo lo-ngimine': 21 Agae, Kolazini aleve ido' Betesaida aleve lengikumu' nene mulumo nogele-lingiduve. Lengita mulumo inite' goloso alinge' soto' o-lengedeleseive. Lengita ato ato' suno do soto' uvoni' ma nene Tilo alevetingukisi Sidoni alevetingukisi do soto' uvodiniko ingine O'mosomu' gilamani' aleve minikeni'za a'mine ebeku' aleve ingine nene mo geti lu'ine do velepe' izekune li lani gisi hili inite' huko pako ine' nene di ngili minadine. 22 Nemu' nene naza ma lo-lengemeloze. Gililo. Lingine Tilo alevemukisi ido' Sidoni alevemukisi nene O'moso'mo gamene nabala lihime ngemeline' nene naba' naba ngemeleseive li gilaa' nahe. O'moso'mo engi' lihime ngemeline' nene ivile' ogosa lengi' lihimetine nene naba' naba lengemeleseive. 23 Ido' Kahanaumi alevekizo, lengi' gulivetine nene Okulumoku' dizelive li di hozi laa' nahe. Lingine nene O'moso'mo olo' galeseu' lengehuso' o huloloseive. Ido' Sodomi misubou' nene evene' ma mino idise ato' ato' suno do soto' nouvoni' ne'mino ma do soto' idiniko Sodomi numuno ebeku' aleve nene lu'ine di velepe' izikevo numuno ebe'ine nene O'moso'mo do goloso amivo idisesi ha neivo evenekisi nene ha minadine. 24 Nemu' nene lamineto' ma lo-lengemeloze. Gililo. Gamene nabala O'moso'mo lihime ngemeline' gamenelo' nene Sodomi aleve mulumo inite' naba gehe-ngedeline' nene ivile' ogosa lengi' nene geni'vesi naba gehe-lengedeleseive lo line'.
Do Gehe Ize-lengedeloze. Nenita Alo Lo Izesu' Line' Gamazi Gizine'
(Luka' 10:21-22)25 A'mine gamenelo' nene Izesu' ti' lo O'mosola line': Me'neho ve, gaza Okulumo' misubolo' gizebo o mino Guve'inesi ve minanivelike, naza lo soto' ogo noluvoni' gamazi mene evenelite gilikevo evene' ma gili nge li gamazi monovo gilaa' ave minani' nete a'mine'mi monovo nene ningi gilikelizave lo gaza do halekosa a'mine monovo nene evene' ma izipe ngomo ne'mine mini inite' mukiliti monovomu' olihe gilamavemu' nene do soto' o-ngedaine' nemu' nene isaa' neve nolo-giduve. 26 Ee, Me'neho ve, gaza ne'mine olosa lamine' gelo ne'mine aine' nemu' nene isaa' neve nolo-giduve. 27 Ne'mine lo gohi ti' lo line': Me'neho aza inite' mata' muki' nene a'neu' molave. Ido' O'moso'mi gipele neni' nene O'moso'mi gipele ve li ningi ma gilamave. Me'neho ei' ne'movo' nene ningo gele neive. Ido' me'nehinemukisi nene ma zaho nehe ningi gilamavo gipele nenikovo' nene ningo gele nouvonako ezemu' nene evene' masi gililizave lo eze monovo lo soto' o ngemeloni' alevesi lelikovo' nene me'nehinemu' ningo gele minelesune.
28 Lingine minevo' alevotine geni ogavo di lamine' ilisa ge'nebe igi agae li minaa' nave, lingine nenita alizani' nene neni' do lungu' izelesuze. Mukito' nenita alo. 29 Lingine igi gihilizave lo lengemeloni' gono nene di mini nenito' gelekele' ikevo naza neni' monovo'ne nene apize lengemeka' lengemeka' nouvo di ti' igi di minilizave. Ido' naza nene lu'neu' hongu lo zou lo minive nouvonako lingine nene ne'mine igi neni' monovo'ne di ti' ilizani' nene lengi' lutingu' nesi hongu lo lamine' mineleseinako nemu' nene nenita igi gelekele' igi minilo. 30 Naza lengemeloni' gono nene geni amivo lamine' gili ha gihilizado' lengemelosuvonako nemu' nene lutingu' nene hongu lo lamine' mineleseive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Corinthians 9
O'moso'mi Evenele Inite' Lehizi-ngidilizani' Votigilelo' Nene O'moso'mo Do Tine' Molo Lengemeleseinako Ha Inele Igi nGimilizave Lo Gohi Paulo' Line' Gamazi1 Izesu' evenele Zudaia misubola minani' nene hize ele' i-ngidi moni hulilizangumu' do ote-lengedo gamazi lo-lengemeloni' nene lingine mo a'minemu' gili nizani' nenako a'minemu' nene gohi luhuvo gize-lengedelodo' nomize. 2 Asi lingine ne'mine ilisa gilingili igi nizani' nemu' nene mo gele nouvoni' nenako nemu' nene lingine Akaia misubou' aleve nete gomu' kilisimasi mauti' nene ne'mine ilisa di va'va' igi nizani' ve lo Makedonia misubou' aleveti ve'nido' nene do naba o-lengedo minaa' nouve. Lingine ne'mine igi gilingili igi minani' ne'mo nene engikuti' linge muki' nene ne'mine ilizado' do upuho' o-ngedave. 3 Ne neiha laza lengi' do naba o-lengedo lo-ngimune' gamazi nene vo haza gamazi lolo' ogalive loosa naza lo-ngimuvoni' ne'mine igi lingine inite' muki' di va'va' igisa nizani' neivo ogo hetelelone losa a'mine leze zuho nene ngimiselekuve. 4 Ee, laza Makedonia aleve lingesi ogo hetelo lingine di va'va' igi minami haza nizavo ningelone' nene lingine mo di va'va' igi minilizave lo gele mu'musi' o minuune' nemu' nene lovozo helalone losa ngimiselekuve. Ido' neve nene lengikumu' lamuvoni'za linginesi nene longovozo hilamilizado' o neihe. 5 Nemu' nene ingine gomu' mili vi lingine inele igi ngemelone li gomukuti' li hukani' inite' nene ganakuti' di lisihe' ikevo minelive lo gelosa naza gomu' mili vilizave lo a'mine leze zuho nene lo-ngedelodo' o neive lo gelosa ne'mine uvoni' ve. Ne'mino gomukuti' di va'va' ikevo mineline' ne'mo nene lingine ngimilisa gilamado' lelitati' amuzo molokunivo ngimamani'za asi lutine laminetoti' inele igi hulilizani' nene mo soto' ogo mineleseive.
6 Nemu' nene naza gamazi mene lolouze. Gililo. Ve ma ingine zuho nite' ngomo lasolo zuho' ilizani' nene a'minguti' ngomo lasolovo' dolizilisaave. Ido' ve ma ingine zuho nite' vai' zuho' ilizani' nene mo vai' goloso dolizilisaave. Nemu' nene ngimiliza votigilelokovo' nene dika' dika' ilisave. 7 Evene' ma ingine lu'ine laminetoti' ngolize izi mini inite' ngimaa' navemu' nene O'moso ne'mo umo helaa' neine' nenako nemu' nene lutingu' hizilizado' e'meti lutingu' geni lengebele minivo ngimami lingine hamo hamo' mukito' lutingu' ne'mine ngemelone li gilani' votigilelo' nene mo lutine laminetotikovo' ngimilo. 8 Lingine ilizado' o neine' inite' muki' ha vo daline' votigilelo' nene inite' muki' lengita gamene gamene ha neivo gono lamine' ato ato' muki' nene ha dalizado' i minilizangumu' ve lo O'moso'mo ei' nasahili'veuti' nene inite' mata' muki' vauve elo lehize-lengedelido' lisihe' o neive. 9 Neve nene mono' godolou' ti' li gizikani' neine' malo' nene vo dave:
A'mine ve nene inite've ha inele ogo ize' molo
goho' gahali' lehize-ngedave.
A'mine monovo've lamine' nene mo osu' lamo
minevo' minevo' ogo mineleseive.
10 Mine zuho' ilizave zuho nite' nene do soto' ogo ngemosa nalizave lo noso' nite' lemaa' ive ne'mo lengitati' ngimiliza nite' nene do naba ogo do hutile' ogo monovotine lamineli'mi gihile've nene do vai' lo'mo vo mineleseive. 11 Ne'mine ilidi'mo nene lingine inele igi inite' ngimika' ngimika' igi minilizangumu' inite' matatine nene do vai' lo-lengedavo mini laza a'mido' do upuho' o-lingidune' gono dalizadi'mo evene' nete O'moso nene opo'ni li isaa' neve li-dilisave. 12 Ido' ne'mine noluvoni' nene lingine evene' hize ele' i-ngidaa' gono nidani' me'mo nene O'moso'mi evenele vise' iga' naani' inite' nene do soto' o-ngedaa' neine'za neevo' nomive. Asi a'mine gonomu' nene evene' muki' nesi nene vauve ili O'moso isaa' neve laa' naanako nemu' nene noluve. 13 Ee, lingine Kilisito'nimu' gamazi lamine' gele ele'vole' okune lani' ma nene soza nomine' lamineto' lani' nene di soto' igi a'mine gamazilo' gelekele' igi lengi' initetinguti' nene ma ize' mili inele igi engikisi ido' evene' mukikisi lehizi-ngidii a'mine gono mene dikevosa ne'mo nene evene' O'moso opo'ni lilisave. 14 Ido' O'moso'mo nasahili' atoli'mine ogo lengita do soto' ingumu' nene ingine lengita lu'ine mili mini lengikumu' ve li O'mosola lilisave. 15 Ido' O'moso'mo nasahili' o-ledo inite' ine' nemu' nene isaa' neve lo-duke'zo. A'mine inite' nene atoli'mine ogo lamine' goloso neivo a'minemu' nene lolone lo ma loso' nene mo ngelo lo pelamolosune.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 6
Zohane' Sipisipi Angale Ne'mo Buku'mi Nala've Hukoka' Hukoka' Neivo Soto' Oka' Oka' Ine' Inite' Ningine' Gamazi Gizine'1 Ido' ma ninguvoni' nene sipisipi angale ne'mo buku'mi nala've api' ogo hamo' ma huko apasavo ele'vole' igi ve'inesi ha minaa' nani' inite' seta've seta'veuti' hamo' mali'mo nene go' ngilili ne'minosa nolo molo ti' lo nolivo giluve: Ano. 2 Lavo ninguvoni' nene aizo, ve'nela mokono' hosi ma omo neivo ninguve. A'mine hosilo' mino daa' ive nene kebili do neivo godololo' nene lovou' ngivile' avete gihaa' ani' angili' nene ma di gihi-dikevo biluva've ngivile' olosa vo ngivile' o'mo vine' ve.
3 Ido' sipisipi angale ne'mo buku'mi nala've naba tuu ma nene huko apasavo ele'vole' igi ve'inesi ha minaa' nani' initekuti' naba tuu ma'mo nene ano nolivo giluve. 4 Ne'mine lavo hosi gohi ma soto' ogo ani' nene olo' gulumo ne'mine gulehe' hosi ani' ve. Ido' a'mine hosilo' daa' ive nene evene' ge nebele hele ne gebele hele li minilizangumu' nene misuboukoti' hongu lo lamino minaa' monovo nene ipe' ogo do vilive lo O'moso'mo gele emosa bainati mite' naba ma emavo dani' ve.
5 Ido' sipisipi angale ne'mo buku'mi nala've naba tili nene huko apasavo a'mine ele'vole' igi ve'inesi ha minaa' nani' initekuti' naba tili ne'mo nene ano nolivo giluve. Ne'mine lavo ve'nela nene gonobu' hosi gohi ma omo neivo ninguve. Ido' a'mine hosilo' minive ne'mi anau' nene sigeli ma do minine' ve. 6 Ido' a'mine ve'inesi ha minaa' nani' inite' seta've seta've engi' vovo'ninguti' nene nolo ma ti' lo soto' ine' ma giluve: Ga'na gamene ogavo noso' nite' meni've dizo vavo noso' nite' viti meni hizilizani' nene moni naba ▼
▼ Laza fo kina gizune' nene Zohane' engi' moni'inemu' nGiliki gamaziuti' vanu denalias ve lo gizine' nene do velepe' izo fo kina ve lo gizune. A'mine moni vanu denalias nene Zohane' minine' gameneu' evene' hamoli'mo gamene hamo' gono davo vanu denalias nene imaa' ani' ve.fo kina (K4) ne'mine hulisa noso' nite' viti nene geni've ngomo vani kilo (1Kg) a'ne'minevo' nene dalisave. Ido' noso' nite' goloso gidini bali nene meni hizilisa fo kina hulilizado' nene tili kilo (3Kg) ne'minevo' nene dalisave. Ne neiha noso' nite' gize vata' iga' ani' uveli'mi za've oliva za nesi ido' vaini nala' nesi nene ha minilisasize. Do goloso amozo lo lo-dine' ve.
7 Ido' buku'mi nala've naba fo nene huko apasavo a'mine ve'inesi ha minaa' nani' initekuti' naba fo ne'mo nene ano nolivo giluve. 8 Ne'mine lavo ve'nela hosi ma omo minine' nene oko'nolo' lani gise holo neine' gele vine' minine' ve. Ido' a'mine hosilo' minive'mi gulive nene Helaa' ve lo minine' ve. Ido' ve ma gulive Gonoso Galese ve lo minive nene mo avito' mehenela ezesi maka' vasine' ve. Ne'mine nasivo engi' nene O'moso'mo misubou' aleve mulise seta've seta've minanguti' mulise hamo' nene ngibililisingumu' amuzo ngemekuvo ingine a'mine amuzo di mini a'mine aleve nene lovo'mo ma ngebelelive ido' ga'na'mo ma ngebele helelive ido' siki initeli'mo ma ngebele helelive ido' loposo initelite nene ma ngibili hililizave likesivo ngibili hililizangumu' nene O'moso'mo a'mine amuzo nene ngimine' ve.
9 Ido' buku'mi nala've naba faef ma nene huko apasavo ninguvoni' nene evene' ma O'moso'mi gamazilo' gili di mini a'mine gamazi hizi ele' igi li soto' iga' angumu' ngibili hilikevo vo'inehaza nene O'moso imaa' nani' inite' milaa' ani' holomo alata ne'mi gala'munguko nene nizavo ninguve. 10 Ido' a'mine vo'inehaza nete nene no'ine nabauti' vise li ti' li lani' ve: Guvekasi ve naba kekeize lo minine' gemeni damenisi mino monovo gihile ne'mi meleho minanive gaza nene leli' libilani' vanise malo' nene golo hizo misubou' minaa' nani' aleve nene goni' o-ngedo lihime ngemamolaniko nanihe' lihime ngemeline. 11 Ne'mine likevo a'mine evene' vo'inehaza minani' hamo hamo' nene veletati' gize'nida leme minine' genegana mokono' gehepeve nene ngemeka' ngemeka' ogo ti' lo lo-ngimine' ve: O'ove, lengi' ne'mini neni' gonolo' ve minave lengi' zuho linge nesi nene lengi' lingibilani' ne'mini igi ngibililizado' o neine' nene ngibili osu' gehepeve lilizangumu' nene lamini mini gili mini gizebo ngomo ma minilo.
12 Ido' ne'mine lo-ngemavo naza ninge nouvo sipisipi angale ne'mo nene buku'mi nala've naba sigisi ma nene huko apasavo mimi' naba goloso ine' ve. Ido' ho' nene gonobu' elo lihizine' nene vene' gevonolite gonobu' initekovo' ngilaa' naani' gele vine' ne'mine ine' ve. Ido' ike'ni'mi velelo' nene vanise ne'mino gulehe' elo osu' line' ve. 13 Ido' hepe' nabali'mo gohuno za do mo'mongo' ogavo gihile've di'mozaa' naani' ne'mino okulumoto' minani' sonohi' nene misubouko di'moze' moze' ani' ve. 14 Ido' okulumo' nene mati di gangaa' nani' ne'mino gango vo haha ine' ve. Ido' golo muki' nesi ido' ailani muki' nesi nene minani' ebe'ine hulisa ebe' mala vi minani' ve. 15 Ido' misubou' misubou' mini'mi monani' guve'inesi ve naba nesi ido' evene' naba' naba nesi ido' amilo' gizebo ve naba nesi ido' moni heneni ve nesi ido' amuzo ve nesi ido' evene' muki' gonou' ve limi minave nizahe haza ve nizahe nesi nene vi geheni gavulo golou' vi halekaa' ido' geheni muliku' vi halekaa' ani' ve. 16 Ne'mine igisa golomukisi geheni gavulomukisi ti' li li-ngidani' ve: Laza nene mo'mosi'velo' minive O'moso'mi velelo' soto' ogo minamoloningumukisi ido' sipisipi angale'mo izebolo' molavo lihime lemelinguti' olovo' ogo mineloningumukisi nene lingine limi mili hiti-lidi di haleki-lidilo. 17 Nene nanitekumu' ve. Ingine evene' lihimetemu' ngizebolo' molangumu' nene lihime limilisine' gamene naba nene mo ogani' nenako ne'mo nene evene' hamokisi ma libilami ha huli-lidikavo minamolosune.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


James 1
Zakobo' Geke' lo-ngedo Luhuvo Gize-ngidine'1 O'moso ido' Guvetesi ve Izesu' Kilisito' engi' gelekele' izipe Zakobo' naza luhuvo nite' nogizuve. Isilaele' veti avoteho Zakobo' gipele zuho tuvelu engi' nga'vopilemo' mulise'ninguti' mulise'ninguti' ma hutile' igi misubou' misubou' mini'mi vanguti' Izesu' evenele zuho lili' ave lengikumu' luhuvo nite' mene nogizuve. Longopo'ni lo nogizuve.
Lemengu' Soto' O-ledaa' Neine' Ne'mo Gele Ele'vole' Ogate Do Amuzo Molo-ledaa' Neingumu' Gizine' Gamazi2 Neze zuho mate, lengemengu' molaa' inite' nehe mulumo nite' ato ato' nehe ne'mine inite' lengita soto' iline' ne'mo nene O'mosomu' gili ele'vole' iga' nani' nene do amuzo molo gili ele'vole' igi di gili' li minilizani' monovo do soto' iline' nene mo gili nizave. Gili nizanako mulumo nite' ato ato' ne'mine lengita soto' neivo ma muludingu' goloso gilami longolize izivo' minilo. 4 Mulumo initeku' mini O'mosomu' gili ele'vole' igi di gili' li minani' nene hulami a'mingukovo' minilizani' ne'mi gihile nene ne'mino soto' oloseive: Lengita mono' monovo lamine' mine osu' lavo nominekisi minami minilisave. Nemu' nene ne'mine ogo minelone li gili ele'vole' igi di gili' li minilo.
Gate Lamine' Gelaa' Monovomu' Vise' O Ma A'minemu' O'mosola Loloningumu' Gizine' Gamazi5 Ido' lengikuti' ve mali'mo gala lamine' gelaa' monovomu' nene vise' ogo ma O'mosola lilive. Liline' ha emeleseive. O'moso neve evene' muki' nene balu o-ledo lukehe amo inite' ha lemaa' neive. 6 Nemu' nene a'mine ve O'mosola lilingu' inite' dalohe damolohe lo gala seta' gelamo gele hamo' o mino O'mosola lilive. Ga'ine sita' gilaa' nave nene ga'ine gili nge lami guvo noso mine guno amivo hepeli'mo do mone mone oga' neine' ne'mini minaa' nave. 7 Ve a'ne'mine ve lu'ine ga'ine taza vo vine' nete zovo' izi di monaa' nanako Guvelesi velati' inite' ngeli damilisave.
Goho' Gahali' Vemu' Ido' Heneni Vemu' Gizine' Gamazi9 Neze zuhokizo, linginela evene' ma limi nizave ingine nene O'moso'mo ningivo dizi nizanako nemu' ngolize izi minilizave. 10 Ido' heneni ve nete heneni'inemu' ngolize izami ingine O'moso'mo ningivo limi nizani' nemu' ngolize izi minilizave. Guvise navise'mi guvovo suludani' ne'mine igi suludilisave. 11 Ee, ho' dizo amuzo molo lavo a'mine guvise navise goko' loloseive. Ido' goko' lavo guvovo suludo'mozavo emeni've gonolise've lamine' nene goloso oga' neive. A'mine'mine igi heneni ve ingine gono beze'ningu' moni minilizadoti' vi tolovo ilisave.
Lemengu' Molaakumukisi Ido' Lihime Daakumukisi Gizine' gamazi12 nGemengu' molaa' initeku' nehe mulumo initeku' nehe mulumo inite' ato atoku' nehe ne gilizevo ami amuzo mili minilizave ingine ngolize izi minilisave. Amuzo mili mini a'mine inite' ivile' ikevo ne'mi meni've nene O'moso'mo minevo' minevo' ngemeni dameni nene lehize-ngedeleseive. Ee, lu'ine O'moso imi nizave engi' ngemelove lo salani molo-ngidine' inite' minevo' minevo' ngemeni dameni nene lehize-ngedeleseive. Ido' lehize-ngedelingumu' ve li ngolize izi minilisave. 13 Inite' mali'mo emengu' molalosa lulo hizo eze gelelehe' ogo do vavo ma a'mine ve aza lihime dosa O'moso'mo nemengu' molave lamilive. Lihime daakumu' nene O'moso aza lulo otesa'mive. Ido' lihime dalizave lo O'moso'mo nene lemengu' molosa'mive. Nemu' nene nemengu' molave lamilive. 14 Leli' goloso nite' ogo molo ogakumu' lumo helaa' neine' ne'mo gate hizo limimise' oga' neive. 15 Lumo helaa' neine' ne'mo izipahala mino gedeline' ne'mi gulive nene lihime ve. Lihime ne'mo naba ogo izipahala mino gedeline' ne'mi gulive nene helaa' ve.
16 Neze zuho lu'ne lengeme nouvoni' mate, ladani gatine gilamilo. 17 Inite' mata' lamine' ido' lele'mize lamine' oga' inite' lamine' nene O'mosolati' neive. Meteho O'moso Okulumoku' labana' elaa' neine' inite' do soto' molave aza a'mine molani' inite' nene ne'mino do velepe' alepe' izesa'mive. Gamene gamene do lamine' o-ledovo' neive. 18 Laza nene ei' do soto' ine' inite' muki' ngivile' igi mini evenele zuho gosoho' gana' api' igi lili' ilizave lo O'moso'mo asi've gala gelo gamazi've gihiledunu' do soto' o-ledo lemeni dameni gosoho' lemave.
O'moso'mi Gamazi Gelo Gele Do E'metaakumu' Gizine' Gamazi19 Neze zuho lu'ne lengeme nouvoni' mate, gamazi mene gililo. Lingine muki' nene gamazi gelaakumu' lite' li di nene igi minilo. Ne neiha gamazi laakumu' nene zou li gili minisa lilo. Ido' linginela lite' lo lingizebolo' molamivo. 20 Evene' lizebolo' ne'mo O'moso'mi monovo lisihe' nene ngelo do soto' amoloseive. 21 Nemu' nene lutine do goloso oga' inite' muki' ido' goloso nite' pata' buu lo minine' nene huli hokolize' ami okodine di'mi limi mini O'moso'mi gamazi lutingu' molani' nene di gili' li dalo. O'moso'mi gamazi ne'mo nene do lungu' izo do lamine' oloseize. Di gili' li dalo.
22 Ido' ne'mine igi O'moso'mi gamazi nene haza gatinedunukovo' gili minami gili di e'metilo. Haza gatinedunukovo' gililizani' nene langisetine lutine golo izilisave. 23 Evene' malite O'moso'mi gamazi gili gili damilizani' nene ve ma gapogapoku' ningi engi' go'ine ve'ine ningaa' nani' ne'mino neive. 24 Go'ine ve'ine ningi vikevo a'mido' lite' lo ga'ine molaa' neive. 25 Nene neiha O'moso'mi gamazi lo huko-lidine' nene gamazi gihile lamine' mino goloso niteli'mi gelekele' ve minuninguti' apase-ledaa' neive. Ne'mine oga' neine' nenako a'mine gamazi neuti' nene O'moso'mi monovomu' vise' ogo gate molamivo gele dovo' minelone' nene O'moso'mo a'mingu' hize ele' o-ledavo inite' muki' olone' nene lamine' ogavo muludeu' lamine' gelelesune.
26 Evene' malite O'mosomu' gele ele'vole' ogo mono' ve none li lilizani' nete gamazi laa' ado' gizebo isa'mani' nene evene' a'ne'mine ve mono' ve nobe li engi' lu'ine golo izi soza lilisave. 27 Lodomulo' izipe ido' vene' geto' muhele' igi minani' nene ngele'mize lamine' olone' ido' me misubou' evene' O'mosomu' gilamaveti monovo'ine dokunivo lute do goloso ogalive lo gizebo ogo minelone' nene O'mosomu' gele ele'vole' ogo mono' ve gihile minelonidi'mo Meteho O'moso'mi velelo' hehe lamine' lo mineleseive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


James 2
Evene' Do Kegeso Ninge Lamine' Ogo Ninge Goloso Amaakumu' Gizine' Gamazi1 Neze zuho mate, lingine labana'vesi minive Guvetesi ve Izesu' Kilisito'nimu' gili ele'vole' i nizanako evene' di kegesi evene' mamu' siza li-ngidi evene' mamu' ningi hulaa' nani' nene nanitekumu' ve. 2 Lingine mono' gililisa di gese' igi nizavo ve mali'mo inite' lamine' ngolo analo' ngolidunu' lili' ani' lini lamine' izo nodizivo ve goho' gahali' ma genegana've litehevo' izo dizeline' nesi nene 3 lingine inite' lamine' ngolo nodizive ma ne ningi siza li-di gaza holomo lamineta me ogo minezo li-di ve goho' gahali' nene gaza aka' volela vo ote minezo ido' mehe'neko ogo minezo li li-imilizani' nene 4 lingine evene' di kegesi-ngidi gatine goloso gili evene' gizeka' iga' nave.
5 Neze zuho lu'ne lengeme nouvoni' mate, gililo. Evene' me misubou' minanguti' linge mamu' ve gohi' gahali' nizave li laa' nahe. A'mine ve nene O'moso'mo neze zuho lili' ilisave lo do kegese-ngidine' ma ve. Ee, ezemu' gili ele'vole' ikevo nemu' O'moso'mo gelavo gili ele'vole' ani' ne'mo heneni'ine lolo' ogavo heneni ve gililisave. Ido' lu'ine imilizavemu' O'moso'mo inite' ma ngemelesa salani molo-ngidine' neive. A'mine inite' nene a'mine goho' gahali' engi' ngemelove lo do kegese-ngidine' ma ve. Ido' ngemeline' inite' nene ne'mino neive: Ingine O'moso'mo gizebo o neingu' vi hilalisave. 6 Ne neiha lingine neve ningikevo goho' gahali' nene haza nite' minani' ve. Heneni ve neve ingine goboni mili-lingidi gonito' lengele'mizi di moni' moni' i-lingidaa' nave. 7 Ido' Izesu' gulive lamine' lingine di nizani' nene inginesi di hozi laa' ilizanako a'mine heneni ve nete divi' ledivi' iga' nave.
8 Mono' godolou' Guvetesi ve naba'mo lo huko line' gamazi ma ne'mino neive:
Geikumu' gelaa' naine' ne'mino gei' nanida nizavemu' gelo luka ngemezo lo lo neive.
Lingine a'mine ele'vole' gamazi gili dalizani' nene inite' gihile dalisani'za 9 evene' ma siza li-ngidi evene' ma ningi gosele' ilizani' nene lihime dalizani' o neive. Ido' ne'mine ilizani' nene O'moso'mo lo huko line' gamazi avuto' iga' ave minikeve loloseive. 10 Ve mali'mo O'moso'mo lo huko line' gamazi muki' gele do mino hamokovo' ma gele huliline' nene muki' avuto' ine' geleleseive. 11 O'moso'mo vene' longo' amilo ido' evene' ngibili hilamilo nesi line' ma neive. Nemu' nene gaza vene' longo' amaba evene' ma bele heleline' ne'mo mo lou' gamazi avuto' oga' anive lolo' olosane. 12 Ido' O'moso'mo evene' muki' ize' molo-ledelesa nene lihime monovolo' gelekele' ogo minuninguti' apase-ledaa' ine' lou' gamazi've nene gili di minahe gili hulahe lo ize' molo-ledeleseive. Ne'mine ilingumu' nene gilii lingine gamazi lilizadokisi inite' igi mili ilizadokisi gizebo igi minilo. 13 Ido' ve mali'mo evene' ise'ine izesa'mivo ma O'moso'mo goni' o-do eze iseve ize-damoloseive. Ido' evene' ma nete evene' ise'ine izaa' nave nene a'mine'mine ogo O'moso'mo engi' ise'ine ize-ngedeleseive. Ise'ine izaa' ne'mo goni' oga' nene ivile' oloseive.
O'mosola Gele Ele'vole' Oga' Monovomu' Gizine' Gamazi14 Neze zuho mate, ve mali'mo monovo lamine' ogo molo minamo naza Izesu'nimu' giluvoni' nene gele ele'vole' okuve lo liline' nene haza nite' lolo' oloseive. Ne'mine ogovo' gele ele'vole' o do vilidoti' nene O'moso'mo do u' izamoloseive. 15 Ve ma he vene' ma he oko'nolo' inite' nomivo noso' nitekisi vise' ogo neivo 16 lengikuti' mali'mo a'mine vise' ine' inite' ma emamo geita hongu minivo vozo. Mu'mu lo-gidivo mino no gatunga ogo minezo lo lo-emeline' nene lamine' ilihe. A'mine haza gamazi line' ne'mo evene' ha do lamine' o-delihe. Haza ngelo do lamine' o-damoloseive. 17 Ido' a'mine'mine ogo a'mine gamazi line' nene haza nitekovo' minine' ne'mino monovo lamine' ogo molo minamo haza O'mosomu' gele ele'vole' oga' nesi haza nite' neive. Evene' ma ingine gili ele'vole' igisa monovo lamine' nesi igi mili minamilizani' nene O'mosomu' gili ele'vole' ani' nene hele osu' lo haza nite' lolo' ogave.
18 Ne neiha lengikuti' ve mali'mo ti' lo lilihe lo gele nouve: Evene' malite O'mosomu' gili ele'vole' iga' navo ido' evene' ma nete monovo lamine' igi mili minaa' nave. Ido' ve ma ne'mine lo liline' naza ti' lo lo-emelesuve: Monovo lamine' ogo molo amosa O'mosomu' gele ele'vole' o naine' nene nado do soto' anivo ningelove. Ne neiha naza monovo lamine' ogo molo nouvoni' ne'mo O'mosomu' gele ele'vole' o nouvonikisi nene do soto' ogavo neloti' ha ningelesane lo lo-emelesuve. 19 Lingine O'moso hamokovo' neive li gili ele'vole' iga' nahe. Ne'mini gilaa' nani' nene mo lamine' neiha Satani'mi zuho sikalahu' goloso ingine nesi a'mine'mine igi O'moso neive li gilii gili ele'vole' iga' nave. Ee, ingine gili ele'vole' iga' nanako nemu' nene lihime lemeleseive li golise gilivo' minaa' nave. 20 Monovo lamine' ogo molo minamo O'mosomu' gele ele'volekovo' oga' olone' nene haza nite' neine' nenako gaza gelamabe. Ve negi mene naza gelebizelove. 21 Avoteho Abalahamu' aza gipele Isaka'ni O'moso gize emelesa ogo monovo lamine' ine' nemu' O'moso'mi velelo' ve lisihe' gehepeve lihime'vesi nomine' minine' giline' nene lingine mo gili nizave. Olo. 22 Nemu' nene aza O'mosomu' gele ele'vole' ogo mino monovo lamine' nesi ogo molaa' idoti' nene monovo lamine' oga' monovo've ne'mo O'mosomu' gele ele'vole' oga' monovo've nene hize ele' ogo do gihile izo do soto' ine' nene ningi gilamahe. 23 Ne'mine ogavo mono' godolou' minine' gamazi ma nene gihile izine' ve. A'mine gamazi nene ne'mino neive:
Abalahamu' aza O'mosomu' gele ele'vole' ine' nemu' O'moso'mo gelo
Abalahamu' nene lihime've nomive ve lisihe' ve line'
Ido' evene' ingine ezemu' O'moso'mi zogo ve neive li lani'. 24 Nemu' nene O'moso'mo ningivo lihimete nomivo ve lisihe' minaa' noune' ne'mi monovo mo ningi osu' li nilisave. Ne'mi monovo ne'mino neive: Evene' haza gili ele'vole' iga' nanikovo' nene O'moso'mo ningivo lisihe' osa'mive. Ido' evene' ezemu' gili ele'vole' igi monovo lamine' nesi igi mili iga' nani' nene ningivo evene' lisihe' lihime'ine nomine' minaa' nave. 25 Ido' a'mine'mine ogo pasidia' vene' Lahaba' aza monovo lamine' ogavo O'moso'mo ezemu' gilivo lisihe' ine' ve. Isilaele' aleve Kanaha misubo dizi dalisa nizavo guve'inesi ve Zosuva' aza evene' ma misubo amamaka' mili ningilizave lo ngimiselavo vi a'mine Kanaha vene' Lahaba' neida vikevo aza ngele'mize numu'veu' molo Kanaha evene' nete ningi ngibilikelizave lo aka atota ngimiselavo vani'. 26 Ve ma sikalahu've nomivo oko'no losuvovo' mineline' nene mo hele neive lolosune. A'mine'mine ogo ve ma aza haza gele ele'vole' ogo mineline'za monovo lamine' ogo molo minamivo ma eze gele ele'vole' oga' neine've nene ezela mo helave lo lolosune.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 17
Tesalonika Aleve Ingine Gulugulunga Li Gopo Gani Lani' Gamazi1 Hilipi ebe' huli vi Amihipoli ebekisi Apolonia ebekisi ivile' igi Tesalonika ebeku' hetelasine'. A'mine ebeku' nene Zuda veti mono' numuno ma minine'. 2 Neivo Paulo' aza oga' idi'mine ogo holise' gameneu' mulise milangu' dizeka' dizeka' ogo minine'. Gamene setohamo dizo mino inginesi mono' godolouti' gati li gili ha gili ani'. 3 Ne'mine igi mono' luhuvo gizani' linge ma ne'mi monovo lo-ngemo ti' lo line': O'moso'mo do lu' izelive lo imiselelesa live nene helo gohi kululu' izo oteleseive li monoku' gizi mili nizani' ma neive. Ido' ezemu' nolo-lingimuve nene gulive've Izesu' aza do lu' izelive lo imiselelesa live nene neive. 4 Ti' lo lavo Zuda ve linge malite a'mine gamazi gilani' nene gihile ogavo Paulongi Silasingi nge'metani'. Ido' nGiliki ve ingine O'moso opo'ni li gelekele' i-di minaa' ave muki' inginesi ido' vene' dizi minani' mukikisi nge'metani'. 5 Ne'mine ikevo nemu' Zuda ve nete Paulongi Silasingi lukehe ngibili ve goloso maketi ebeku' gopo minaa' aveuti' ma ngele'mizi di mulise mili-ngidi a'mine ebeku' aleve muki' mulu'ningu' hizii vi Zasoni' numu've di vodo vodo igi mini a'minguti' Paulongi Silasingi ngele'mizo evene' mukiliti ve'nido' do soto' molalone li eze akahe've izivi' apasivi' ani'. 6 Ve seta' ingine numungu' nizamasivo ningami Zasoni'nisi Izesu' evenele linge masi a'nido' di gelelehe' igi ebeto' gizebo igi goni' gilaa' avela ngele'mizi igi ele'voleka li ti' li lani': Ve seta' mene numudo' namado' ve di gopo i-ngidaa' asive ma mela hetelikesivo 7 Zasoni' aza ei' numu'veuko ngele'mize molave. Ido' ingine guvetesi ve naba Loma ebeku' minive Kaesale' gamazi've ma avuto' igi Guvelesi ve gosoho' ma Izesu' soto' ogave li laa' nasive. 8 Ne'mine li go'ine izikevo evene' mukikisi goni' gilaa' avesi upuho' igi gamazi gopo' napa vai' lani' ve. 9 Ne'mine igi goni' gilaa' ave ingine Zasoningisi ido' eze zuho lingesi ti' li li-ngimani': Pauloki Silasiki vilisive li oko'ine meni hizilo. Likevo moni ngimikevo ngimiseli hulani'.
Pauloki Silasiki Belia Ebeta Vasine' Gamazi10 Ne'mine ikevo a'mine gameneu' holuka' Izesu' evenele zuho nete Paulongi Silasingi geti ngimiseli hulikevo Belia numuda vasine'. A'mida vi heteli Zuda veti mono' numungu' dizi Izesu' gamazi vetete' igi li-ngimasine'. 11 Li-ngimikesivo a'mine ebekuko Zuda ve ingine Tesalonika ebekuko minani' ne'mine minami lu'ine laminekisi ve hongu ve mini ngivile' igi mini vo'ine ngilingili ivo mono' gamazi gili Pauloki Silasiki lasine' gamazi nene lamine' nehe soza nehe li gamene gamene mono' godolouti' mono' monovomu' gize'neka' hizi minani'. 12 Ne'mine igi engikuti' evene' mukikisi ido' nGiliki vene' dizi minanikisi ido' vemohokisi ingine Izesu'nimu' gili ele'vole' ani'. 13 Ne'mine ikevo Paulo' nene Belia ebekukisi O'moso'mi gamazi lo hutile' ine' nene Tesalonika ebeku' minani' Zuda ve ingine gili Belia ebeta igi evene' muki' nene go'ine izi lovo hizilizangumu' mulu'ningu' hizi lani'. 14 Ne'mine ikevo Izesu' zuho Paulo'ni di aka i-dikevo a'mine ebe' hulo guvo noso gahevela vo heteline'za Silasiki Timoteoki ingine Belia ebeku' minasine'. 15 Nizasivo evene' nete Paulo'ni ele'mizi vi Atena ebeta huli-dani'. Huli-di vi Paulo' line' gamazi nene Silasingi ido' Timoteongi ti' li li-ngimani': Lengikumu' moda lite' li alizo nolive.
Paulo' Atena Ebeku' Mono' Lo-ngimine' Gamazi16 Ne'mine ikevo Paulo' aza Atena ebeta gizebo mino avazaha o'moso nite' vanu hizi minikevo ningo mulunou' olo' line'. 17 Mulunou' olo' lavo Zuda veti mono' numungu' dizo Zuda vesi ido' heta ato' ve O'moso opo'ni li gelekele' i-di minaa' ave nesi a'mine mulunou' olo' line' initekumu' nene li volelo' melo' iga' ani'. Ne'mine igi gamene gamene do gese' ebeto' evene' muki' igi di gese' ado' nesi a'mine'mino mono' gamazi lo-ngimine'. 18 Ne'mine ogavo a'mine ebeku' evene' ma minanguti' malite Epikulo' mono' gilaa' ani'. Ido' malite nene Sitoiki aleveti mono' gilaa' ani'. A'mine aleve Paulolesi gamazi di velepe' alepe' izi li linge malite Paulongumu' ti' li lani': Hokolize' ve mene gamazi gihile've nominekovo' gohi liline' nenako nadi ve lo lo-lemelesa neive li likevo malite ti' li lani': Aza neve ato' aleveti o'moso'ineliti monovomu' noline' gelave. Ne'mine lani' nene Paulo' aza Izesu'nimukisi ido' hele noloninguti' otakumukisi lo soto' o ngimingumu' nene ne'mine lani'. 19 Ne'mine li analo' di Aleopago gololo' kanisole nizada ele'mizi igi ti' li lani': Gaza gelamune' gamazi gosoho' evene' muki' lo-ngeme'mo monaa' naine' ma idi'nise nene lo-lemanivo gelelobo. 20 Laza gei' laine' gamazi nene gilune' atoli'mine oganako nemu' ne'mi monovo nado nehe. Lanivo gelelone li lani'. 21 Ne'mine li Atena alevesi ido' engi' vovo'ningu' venenga ve minanikisi ingine muki' nete gamene gamene inite' malokisi lu'ine milami gamazi gosoho' gamazimu' nene li gili ha gili igi a'minemukovo' gili minaa' ani'.
22 Ne'mine likevo Paulo' aza Aleopago gololo' minani' kanisoleti ve'nido' ogo oto ti' lo line': Lingine Atena vekizo, gililo. Lingine monotinemu' gili ngilingili goloso iga' navo noninguve. 23 Naza numudida ogo vogo noogo o'moso initetine ato ato' ningaa' uvongu' inite' hamo' ma ninguvoni' nene mabanuho gizaa' holomo ma ninguve. Ido' a'mine initeto' nene luhuvo ti' li gizikave: Laza ma ningo gelamune' o'moso ma nolingumukisi ve li gizikani' ningo gatuve. A'mine O'moso nene lingine gilami gopo gubi' izi imi opo'ni laa' nani' neve ezemu' lo lo-lengemeloze. Gililo. 24 O'moso aza okulumo' misubo do soto' molo a'mido' minani' inite' matakisi do soto' molo osu' line'. Do soto' molani' nenako asi've nene okulumo' misubo engi' Guve'inesi ve naba mino mono' numuno evenelite gizangu' nene dizo minevo' dovo' osa'mive. 25 Asi've nene evene' muki' minevo' alevo' ngemo ido' mutive daa' ani' ngemo ido' inite' muki' lehize-ngedaa' neine' nenako nemu' aza nene inite' matakumu' vise' osa'mive. o've. Nemu' nene evenelite gono've do inite' ma do soto' ogo emelonido' nomive. 26 Ne'mine o neine'za aza neve evene' hamo' do soto' molo lavo ezelati' evene' zuho ato ato' soto' ogo misubou' misubou' hutile' ogo none. Ido' soto' ogo misubou' minelone' gamenesi misubotesi asi've laka'ni molo-lede neine' ma neive. 27 Nemu' nene lu'inedunu' vise' i'mi igi O'moso neni' nouvoda igi hetelilizave lo gelo ne'mine ine'. Ido' laza vise' olosuba aza hoto' minamo leli' hamo' hamokisi maka' avito' neive. 28 Lengitati' gili vevesi mini luhuvo gizaa' ave linge malite ti' li lani':
Ei' mumunou' vo holo mino ogo molo oga' noune.
Ne'mine li likevo linge malite ti' li lani':
Laza O'mosolati' soto' une' ve.
29 Laza O'mosolati' soto' une' nenako O'mosomu' nene aza evenelite ga'ine gili ngolitunupe ido' siluvatunupe ido' gehenitunupe lili' ani' inite' gidini nolihe lo gelo lamolosune. 30 Gomu' O'moso'mi monovo gilamani' gameneu' nene lihime'ine molo-ngedamo ninge huline'za idi'nise nene numudo' namado' ve mukito' lu'ine di velepe' izilisave lo lo-ngede neine' ve. 31 Nemu' nene aza numudo' namado' ve monovote do soto' molo do lisihe' ogo lihime lemeline' gamene molo neive. Ido' a'mine gameneu' goni' gelelive nene do kegeso hulo-dine'. Ido' a'mine do kegese-dive ma nene neive li numudo' namado' ve gililizave lo hilinguti' do ote-davo neive.
32 Paulo' aza hele noloninguti' otaakumu' lavo gilii ve linge ma nete gize abelenga likevo malite nene gamene ma a'mine gamazi lanivo gohi gelelone li lani'. 33 Ne'mine likevo Paulo' aza hulo-ngedo lemo vine'. 34 Vavo evene' linge nene ezela vi gi'mizi Izesu'nimu' line' gamazi nene gili ele'vole' ani'. Gili ele'vole' angu' Aleopago gololo' kanisole minaa' anguti' ve ma gulive Dionisiokisi gele ele'vole' ine'. Ido' vene' ma gulive Damalikisi ido' linge masi gili ele'vole' ani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


2 Thessalonians 2
Lou' Gamazi Gele Hulaa' Ive Ma Soto' Iline' Gamazi1 Leze zuho mate, isetine ve. Guvetesi ve Izesu' Kilisito' alingumukisi ido' navo ezela vo do nubo oloningumukisi loloze. Gililo. 2 A'mine Guvetesi ve'mi gamene nene mo ogo vave li evene' malite lani' ve. Ne'mine lani' nene soza lani' nenako lingine gili lite' li gatine gili gopo igi muludine dize dize amilo. Ee, a'mine gamazi nene O'moso'mi veleti' gamazi ve li lahe ido' mono' gamazi mati' ve li lahe ido' leli' luhuvo nite' huluninguti' ve li lahe nesi nene gatine gili gopo igi muludine dize dize amilo. 3 Soza gamazi ne'mine mana'mine igi li-lingimi di gopo i-lingidikelizaze. Nemu' ti' li gililo: A'mine Guvetesi ve'mo aline' gamene olihe olosa neivo gomu' nene evene' O'mosomu' gili huli lovo i imilizani' monovo nene buu lo soto' oloseive. Ido' lou' gamazi gele hulo avuto' ogali'mi meleho minelive nene ado' vo tolovo gehepeve ilido' minelive nene soto' oloseive. 4 A'mine ve nene soto' ogo evene' O'mosote ve lani' inite' nilizahe ido' di kekeize li ngopo'ni lilizani' inite' nilizahe ne'mine inite' mukikisi nene lovo o ngemo ngivile' ogo ei' oko'no do dizo na'nise'ne ne O'moso nouve lo O'moso'mi numungu' dizo O'moso'mi mo'mosi'velokisi mineleseive.
5 Naza lengita mino gamazi ne'mine lo lo-lengeme' lengeme' ogo minuvoni' ma gatine molahe. 6 Ido' mene gamenelo' a'mine ve'mi aka've hize tile-de neive nene gili nizave. O'moso'mo molo-dine' gamenelokovo' soto' oloseive. 7 Mene gameneu' lou' gamazi gele hulo avuto' oga' suno ne'mo suno' gono daa' neine'za aka hize tilaa' neive nene O'moso'mo do ngolo' lo-davo soto' oloseive. 8 A'mine gamenelo' nene lou' gamazi gele damaa' ive ma soto' iline' nene Guvetesi ve Izesu' vele mutive ne'mo bele heleleseive. Guvetesi ve ogo labana've do soto' ogavo ne'mo do goloso o-deleseive. 9 A'mine lou' gamazi gele damaa' ive nene Satani'mo amuzo emavo ogo hetelo apa nite' ogo ato ato' suno do ele'vole' inite' muki' nene oso' amoso' ogo soza molo do soto' oloseive. 10 Ne'mine ogo ato ato' suno goloso do evene' linge ma labuluvo ilizado' minave engi' nene go'ine izo do gopo o-ngedeleseive. A'mine ve nete gamazi gihile laminekumu' ngumo helamivo gili hulani' nenako O'moso'mo do ngu' izamoloseive. 11 Ee, ingine gamazi gihile laminekumu' ngumo helamivo minani' nenako O'moso'mo asi've lavo ga'ine gili gopo ilisave. Gili gopo ilizani' ne'mo soza gamazilo' nene mudise gili ele'vole' ilisave. 12 O'moso'mo ne'mine o-ngedeline' nene hazamu' nomive. Gamazi gihile lamine' gili dami monovo golosomu' lanite' gilaa' ave muki' nene goni' o-ngedo lihime ngemelove lo ne'mine o-ngedeleseive.
Lingine Lukuvo Nalizave Lo O'moso'mo Mo Do Kegeso Hulo-lede Neize. Monoku' Mini Gili' Li Minilo Lo Paulo' Lo-ngimine' Gamazi13 Leze zuhokizo, Guvetesi ve'mo lulo lengeme neine' mate, O'moso'mi Sikalahu've ne'mo lutine do guluvi' lo do lisihe' ogavo gihile lamine' nene gili ele'vole' ikevo do lungu' izelove lo O'moso'mo gamene gala'muda vomine do kegese-lingidingumu' ve lo eze opo'ni lolonido' ogavo gamene gamene laa' noune. 14 Ido' Izesu' gamazi've lamine' nene lo-lengemekunivo gilikevo O'moso'mo do lungu' izelove lo lengele'mize molani' nene Guvetesi ve Izesu' Kilisito' labana've di ti' ilizave lo lengele'mize molani' ma neive. 15 Nemu' nene leze zuhokizo, veteti' gamazi lo-lingimune' nehe luhuvo nitekuti' lo-lingimune' nehe mono' gamazi apize lingimune' muki' nene amuzo mili di gili' li di minilo.
16 Asi've Guvetesi ve Izesu' Kilisito' ido' Meteho O'moso aza lulo lemo nasahili' o-ledo lute hize ele' o-ledevo' o-ledevo' ogo mino laza do lamine' ogovo' minelone lo gele ele'vole' olonido' gate do hamo' o-ledaa' ive'mo 17 lutine do gili' lo-lengedo inite' lamine' gihile muki' ilizado' nesi gamazi lamine' lilizadokisi ido' gono lamine' dalizadokisi hize ele' o-lengedelive lo nolune.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


1 Corinthians 1
Paulo' Aza Izesu' Zuho Kolidi Ebeku' Minani' Nene Geke' Lo-ngedo Engikumu' O'mosola Isaa' Neve Lo Opo'ni Laa' Ingumu' Lo-ngimine'1 Izesu' Kilisito' aposolo lolo' iline lo O'moso'mo gala gilido' nele'mize molave Paulo' naza nene leze zuho Sositeni' nesi maka' mino 2 Kolidi ebeta O'moso'mi evenele lengita luhuvo inite' mene nogize lingimuve. Lingine Izesu' Kilisitoda igi gi'mizikevo O'moso'mo ei' evenele zuho minilizave lo do kegese-lingidine'. Ido' do kegese-lingidine' nene ebe' mukita engi' Guve'inesi vesi leli' Guvetesi vesi minive Izesu' Kilisito'ni opo'ni laa' nave muki' nesi nene laminekovo' lisihe' igi minilizave lo ei' evenele do kegeso lengele'mize molani' ve. 3 Ee, naza nene luhuvo inite' mene lengita nogize lengemo O'moso metehidasi Guvetesi ve Izesu' Kilisito' eitasi nene lengi' nasahili' i-lingidikesivo lengi' muludingu' nene hongu minelive lo engita noluve.
Engita Monoli'mi Amuzo Soto' Ilingumu' Paulo' Aza O'moso Opo'ni Line'4 Naza Kilisito' gamazi've lamine' nene lo-lengemekuvo a'mine gamazi nene gilikevo lengita lutingu' amuzo molosa minine' ma neive. Ne'mo nene lingine mo Izesu' Kilisitoda igi gi'mizikevo O'moso'mo nasahili' o-lengedo lutingu' nene monovo danava laminekovo' go'zo vai' lo-lengedave. Ne'mo gele guno oga' nene lengita mo vai' lavo gamazi li soto' iga' nani' nene laminekutikovo' laa' nave. Ee, ne'mino O'moso'mo lengi' nasahili' o-lingidine' nemu' nene naza O'mosola isaa' neve lo gamene gamene opo'ni laa' nouve. 7 Ido' O'moso'mo ne'mino nasahili' o-lingidine' nenako nemu' nene Guvetesi ve Izesu' Kilisito' ogo soto' neivo ningelone' gamenemu' gizebo igi minangumu' nene monovo danava lamine' ato ato' O'moso'mo eze evenele lehize-ledaa' neinguti' nene lingine monovo danava hamokisi ma vise' isa'mave. 8 O'moso aza hize ele' o-lengede'mo vo neivo gamene naba aliteleseive. Ne'mine ogavo Guvetesi ve Izesu' Kilisito' aline' gameneu' nene okodido' gamazi nomivo laminekovo' ha minilisave. 9 O'moso'mi gipele leli' Guvetesi ve Izesu' Kilisito' eikisi lutine hamo' ogavo minilizave lo lengele'mize molave ei' nene gote izesa'mine' ve. Ido' eze gamazi line' nene vo haza amiline' nenako nemu' a'mine luvoni' gamazi nene asi've O'moso ne'mo do soto' ogo do gihile izeleseive.
Kolidi Aleve Ingine Monokumu' Ve Li Ho'li Vi Eza Ema Vangumu' Paulo' Line'10 Agae, neze zuhokizo, Guvetesi ve Izesu' Kilisito' ei' velemu' ogo gatine doo gamazi ti' lo nolo-lingimuze. Gililo. Lingine gamazi ato ato' li vi eza ema vamilo. Mukito' lingine gohi di bizii igi lutine di hamo' igi hamo' lutidokovo' minilo. 11 Neze zuhokizo, naza mene gamazi noluvoni' nene Kolove' zuho linge malite lingine nene lutine aka ato atoto' vavosa nene lolize hizi izi huki vi eza ema vaa' nave li-nimikevosa nene noluve. 12 Ne'minemu' nene noluve: Lingine vi eza ema vi hamo hamo' ne'mine laa' nave: Laza Paulo'ni e'metaa' noune. Ido' ma nete Apolo'ni e'metaa' noune. Ido' ma nete nene Petolo'ni e'metaa' noune laa' nave. Ido' ma nete nene Kilisito'ni e'metaa' none laa' nave. 13 Ne'mine nene nanitekumu' nilave. Kilisito' nene ho'lo ato ato' vai' minamive. Paulo' naza nene lengi' do lungu' izelesa lohoto' zalo' ma helamuve. Lingine noso hili-lingidani' nene neni' Paulo' muliseu' nene ma imi hilamave. 14 Ido' evene' ma neniku' imi hilikevo naza nene neni' Paulo' gulivelokovo' noso holo-ledave li gilikelizave lo lingine noso hili-lingidanguti' ve sitakovo' Kilisipo'ni ve Gaio'ni ve engi' nevo' nene neni' noso holo-ngedo gohi ma holo-lengedamuvoni' ma nene lamine' ve lo nogiluve. 16 Ido' ma nene Setehano' ve eze zuhosi noso holo-ngiduvoni' nenako neloti' nene noso ma holo-ngiduhe holo-ngedamuhe gelamuve. 17 Kilisito' aza nene evene' mono' noso holo-ngedeline lo nimiselamive. Ei' gamazi've lamine' nene lo-ngeme ngeme' iline lo lo-nide neine' ma neive. Nemu' nene naza lengikuti' muki' noso holo-lengedamuvoni' nene lamine' ve lo nogiluve. Ido' naza gamazi lo soto' soto' ogo gamazi loloni' nene Kilisito' lohoto' zalo' hiline' gamazi'mi amuzo nene molo hitalonako evene' gamazi monovo gili mini' mini' igi gepe' gamazivo' laa' navete laa' nani' ne'mino lamo haza gili ngolosi gililizadokovo' lolosuve.
O'moso'mi Amuzo'vesi Ido' Gala Lamine' Gelaa' Neine' Nesi Kilisitoda Mo Neive Lo Paulo' Lo-ngimine'18 Kilisito' do lu' izelesa hiline' ne'mi gamazi mamu' aka golosou' nivani' evene' nete nene negi gamazi lani' ne neive laa' nave. Ne'mine laa' nani'za O'moso'mo do lu' izo do eita eita o'mo novine' aleve leli' nete nene a'mine gamaziu' O'moso'mi amuzo've soto' ogo neine' nene ningo gele none. 19 Ee, ido' O'moso'mo a'minemu' line' gamazi mono' godolou' ma ti' li gizi nizani' ma neive:
Naza nene gamazi monovo gilaa' navete gamazi gilaa' nani' nene
do goloso o-ngedelesuve.
Ido' lu'ine ga'ningu' gamazi lamine' minine' nene lokuvo vo haza oloseive.
20 Ti' lo line' nemu' gamazi monovo gilaa' avemukisi ido' inite' mukikumu' sukulu li osu' lavemukisi ido' gamazi li volelo' melo' igi inite' monovo vise' iga' ave idise gameneu' nizave nemukisi nadive lo gelelone. Me misubou' minunive nene a'ne'mine vete lani' gamazimu' gamazi gihile ve lo gilune' gamazi nene O'moso'mo lavo haza gopo negi gamazi lolo' oganako nemu' nene a'ne'mine ve ingine nene mo haza ve lolo' ikeve lo gelelesune. 21 Ee, misubou' ve nete O'moso'mi monovomu' gele veveselone li vise' ani'za aza O'moso'mo gala lamine' gilido' do molo lavo engi' gili vevesaa'ine nene eze monovo ningilizado' lisihe' amivo eze monovo nene mo ningamani' ve. Ido' ne'mine igi engi' gamazi laminekuti' nene eze monovo ningamanako nemu' O'moso'mo ei' lulolo' do molo a'mine negi gamazi ve laa' nani' gamazi nene nolo-ngimunivo ve ma ingine a'mine gamazi gili ele'vole' ave nene O'moso'mo do ngu' izaa' neive. 22 Gili ele'vole' ave nene ha do ngu' izaa' neiha ingine Zuda ve nete nene ti' li laa' ani' ve: O'mosolati' gamazi nene mo eitati' neive lo gele ele'vole' olone' nene atoli'mine suno ma soto' ogavo ningosavo' nene gele ele'vole' olosune. Ne'mine lisa haza minaa' nave. Ido' heta ato' ve nGiliki aleve ingine nene inite' ato atoliti gamazi gihile'vemu' nene vise' i'mi vi minaa' nani'za 23 laza nene Kilisito' do lu' izelesa lohoto' zalo' hiline' ne'mi monovo'vevo' nene lo soto' ogo lo-ngeme ngeme' oga' noune. Ne'mino nonivo Zuda ve nete lohoto' za nene inite' goloso mamu' nilave li olovo' goloso iga' nave. Ido' heta ato' ve nete a'mine gamazi nene gamazi gihile nevoba negi gamazi ve lii gili ele'vole' isa'mave. 24 Ingine nene ne'mine iga' nani'za laza Zuda vesi nGiliki vesi O'moso'mo elese molo limido' e'metunive nene O'moso'mo gala lamine' gelaa' neine' nesi amuzo've nesi nene Kilisitoda neine' nene mo gele none. 25 Ee, O'moso'mo oga' neine' inite' nene negi inite' oga' neive laa' nani' ne'mo nene evenelite ga'ine lamine' gili iga' nani' inite' nene ivile' ogosa inite' gihile neive. Ido' O'moso'mo oga' neine' inite' nene amuzo'vesi nomine' inite' oga' neive laa' nani' ne'mo nene evenelite amuzo mili iga' nani' inite' muki' nene ngivile' ogo amuzo'vesi inite' neive. Neine' nenako nemu' nene O'moso'mo gala lamine' gelaa' neine' nesi ido' amuzo'vesi nene Kilisitoda mo neine' nene gele none. Ido' me misubou' alevelite gamazi lamine' ve li gilaa' nani' gamazi nemu' nene O'moso'mo gilivo haza nite' lolo' oga' neine' nesi nene mo gele none.
26 Neze zuhokizo, lingine nene O'moso'mo ei' ve lo elese molo lingimive ma nene nizave. Ido' nani'mine aleve nizahe nemu' gililizani' nene gamazi neuko luvoni' mauti' nene gamazi gihile neive li gili ngolo' li gililisave. Ido' lengi' monovotine nene ne'mino neingumu' noluve: Me misubouko evene' muki' nete lengikumu' nene gilavo lengiku' nene gatingu' gamazi lamine' minive nene muki' ma minamave li gilaa' nani'za lengi' a'ne'mine ve nene O'moso'mo ei' ve lo elese molo-lengedo lengele'mize molani' ve. Ido' evene' amuzo malehe nene lengiku' muki' nizamavo ido' evene' ma ize'ninge me'ninge evene' naba nizavo soto' adi'mo guve'inesi ve gili nizani' aleve nene lengiku' muki' ma nizamani'za lengi' ne'mine aleve nene O'moso'mo ei' ve lo elese molo-lengedo lengele'mize molani' ve. 27 Ne'mino lele'mize molani' nene evene' naba nevo'minevo' lele'mize molani' nevoba O'moso'mo me misubou' aleve malite evene' mamu' negi nizave li li-ngidaa' nave ma ngele'mize molokuvo ingine evene' ga'ine gili lamine' iga' ave di limi-ngidikevo ngovozo hili minilizave lo a'ne'mine ve do kegeso ngele'mize molani' ve. Ido' me misubou' alevelite evene' mamu' gilizevo nizave li li-ngidaa' nave ma ngele'mize molokuvo ingine evene' amuzo malehe nizave di limi-ngidikevo ngovozo hili minilizave lo O'moso'mo a'ne'mine ve do kegeso ngele'mize molani' ve. 28 Ee, misubou' aleveti ve'nido' nene haza ve limi minii haza nite' gehepeve gili minave nene O'moso'mo do kegeso ngele'mize molavo a'ne'mine ve nete evene' none laa' ave nene ngivile' igi minikevo haza nite' lolo' ilisave. 29 Ido' O'moso'mo ne'mine oga' neine' nene evene' malite ei' velelo' oti mini engi' oko'ine di hozi likelizave losa engi' aka'ine nene hize tile-ngedosa ne'mine oga' neive. 30 Ne'mine oga' neine'za lengi' nene O'moso ne'mo Izesu' Kilisitoda do imine' molo-lengedave. Ne'mine ogo a'mine Kilisito'ni nene gateu' gamazi lamine' minine' ne'mi izelehine lolo' o-dave. Ido' lolo' o-davo asi've ne'mo nene lelito' medelo minevo' alevo've hulo helo O'moso'mi velelo' evene' lisihe' laminekovo' minilizave lo goloso inite' apase-ledoo O'moso'mi evenele lolo' o-ledo aza golosouti' mudise lele'mize lamine' oloseive. 31 Ido' O'moso'mo ne'mine neine' nene mono' godolou' gamazi ma ti' li gizani' malo' nene evene' muki' e'metilizave losa ne'mine ine' ve: Ve ma aza ei' oko'nomu' olize noizeline' nevo alamo Guvelesi vemukovo' olize izelive.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 1
Izesu' O'moso'mi Sikalahu' Imiselelesa Lo Hukine' Gamazi1 O Teohilo', Naza luhuvo nite' lingela ma gomu' gize-giduhe. A'mine luhuvo niteku' nene Izesu' api' ogo gono do minine' ne'mi gamazisi ido' evene' apize ngimine' gamazi nesi nene gize osu' luvoni' ma neive. Ido' a'mine gamazi nogizo Izesu' aza gono do evene' apize ngeme'mo dizosa do kegese-ngidive aposolo gono dalizani' gamazi nene O'moso'mi Sikalahuli'mo lido' lo-ngemavo O'moso'mo Izesu'ni Okulumoku' ele'mizo dizine' nene gizosa gamazi gohi ma gizamo luhuvo nite' nene hulo-giduvoni' ma ve.
3 Ee, lohoto' zalo' bili badikevo mulumo gelo helo oto velesi mino aposolo soto' o ngimine' ve. Neze ha neive li gilikevo gihile izeleseive lo ele'vole' nite' muki' nene ogo ngelebizo neivo gamene foti novivo eze ningika' ningika' navo ezesi gamazi li volelo' melo' igi lani' ve. Ido' aza nene O'moso'mo gizebo o-ledeline' gamazi lo-ngimine' ve. 4 Ne'mine ogo engikisi mino ti' lo lo-ngimine': Lingine Zelusalemi numuno ebe' mene hulamilo. Me'neho Sikalahu've imiselelove lingumu' lo-lingimuvoni' mamu' nene gizebo igi minilo. 5 Zohane' aza evene' noso holo-ngedavo ingine haza nosovo' dani'za lingine gamene ha'na ogo vamivo O'moso'mi Sikalahu' neve nene dalisave lo lo-ngimine' ve.
Izesu' Okulumokuko Dizo Vine' Gamazi6 Gamene ma izipahala zuhosi di gese' igi mini Izesu'ni ti' li longo' i-dani': Guvekasi ve make, guve'inesi ve nabalite avotemotine gizebo i-ngidi minaa' ani' ma'mine ogo gaza Guvetesi ve naba lolo' ogo leze Isilaele' ve gizebo o-ledeline' gamene nene idise nehe. Olo. 7 Ne'mine li likevo Izesu' aza ti' lo lo-ngimine': Naza olihe ne'mine amuvo gamene ma ogo viline' nene nehe ido' gomu' soto' iline' inite' nene nehe neve nene lengi' initetine ne nominako lingine ma gilamilisave. Nanitekumu' ve. Me'neho asi've amuzo'velo' molo gelo mino lo hukine' nemu' ve. 8 Ne neine'za O'moso'mi Sikalahu' lengita lemo amuzo molo lengemavo neni' gamazi'ne nene Zelusalemi numudoti' api' igi li Zudaia misuboukosi Samalia misuboukosi vi li soto' ikevo misubo lumolasi vo osu' lilive. 9 Ti' lo lo-ngemavo ingine vonu' bili nizavo Okulumokuko dizo volosa nodizivo limuso'mo molo hite-davo vo halekavo ma ningamani' ve. 10 Okulumoku' vo halekavo ingine okene' igi ningi nizavo ve seta' genegana'ine mokonokisi lite' mate' li vovo'ningu' soto' asine' ve. 11 Soto' igi ti' li li-ngimasine': nGalilaia ve lingine nanimu' okene' igi ningi nizave. Izesutine lengikisi minidoti' O'moso'mo Okulumokuko ele'mizo dizive nene ningi nizavo dizine' ne'mine ogo lemo aloseive li li-ngimasine'. 12 Ne'mine ikesivo aposolo nene Oliva gololoti' tibizi aka alite minida vi Zelusalemi numuda hetelani'. 13 Heteli numuno mulolo' ma minine' numungu' ingi minaa' ani' numungu' nene dizi minani'. Engi' gulive'ine nene Petolo' ve Zohane' ve Zakobo' ve Adelea' ve Hilipo' ve Tomasi' ve Batolomaio' ve Mataio' ve ido' Alahaio' gipele Zakobo' ve ido' Simoni aza Loma ve ngimiselelone lo amuzonga laa' ive neve ido' Zakobo' gipele Zudakisi ve. 14 Vekise nesi ido' vene' linge masi Izesu' izeleho Maliakisi ido' Izesu' akunolomotesi di gese' igi mini lu'ine mili hamo' igi O'mosola li minani' ve.
Zudado' Medelo Minelive Ma Di Kegesi-dani' Gamazi15 A'mine gamene neu' nene Izesu' evenele zuho evene' vani hadeti tuvedi (120) ne'mine nene igi mulise mili nizavo Petolo' aza vo'ningu' ote mino ti' lo lo-ngimine': 16 Zogone zuhokizo, gililo. O'moso'mi Sikalahuli'mo Davidi'ni do ote-davo Davidi' aza Zuda' ado' Izesu'ni dalizave gomu' molo ngemo ngelebizive mamu' line' gamazi gizikani' nene gihile izeline' ogavosa gihile izine' ve. 17 Lezesi maka' gono dalive lo Izesu' aza Zuda'ni do kegeso ele'mize molani' nenako aza Zuda' leli' aleve minine' ve. 18 A'mine ve nene monovo goloso ogo Izesu'ni nene adeu' molalive li biluvalite moni imani' nedunu' nene misubo ma meni hizo a'mido' vo mino godololati' velepe' izeko lemo gatuno izo ho'lavo iseve nene dulungizo do'mozine' ve. 19 Nemu' Zelusalemi aleve muki' gili a'mine ebeli'mi gulive nene engi' gamazi'ninguti' Akeledama ve li milani' ve. Ido' a'mine gulive nene leli' gamaziuti' vanise ebe' ve lo neive. 20 Ido' O'moso opo'ni li nama laa' ani' nama mono' godolou' ma ti' li gizi nizani' ma neive.
Numu've nene hulavo zupo' molo neivo evene' mali'mo a'mingu' minamoloseive li gizi nizave.
Ido' ma nene ti' li gizi nizave:
Ei' gono velelo' nene ve mali'mo do ti' ogo dalive li gizi nizani' ma neive.
21 Nemu' nene Izesu' hilinguti' ote neine' gamazi lo soto' ilive lo ve ma do kegeso leli' aposoloku' do gi'mize-do ele'mize molalone' ogave. Ado' Izesu' ha neivo Zohane' noso holo-dine' gameneloti' api' ogo mine do dizo O'moso'mo vovoteuti' Izesu'ni Okulumoku' do dizo vine' gameneu' ezesi maka' minuniveuti' ma do kegeso ele'mize molalone' ogave. 23 Petolo' ti' lo lo-ngemavo Izesu' evenele zuho ingine ve sita' ma Zosehe' ado' gulive ngomo Balasaba' ve lo mininekisi ido' gulive ma Zusito' ve lo mininekisi ido' ve ma gulive Matatia' nesi nene di soto' i-ngidi 24 O'mosola ti' li opo'ni lani' ve. Agae, Guvetesi ve make, evene' muki' luteu' ningaa' anive neke, Zuda' aza aposolo gono hulo O'moso gei' do va'va' ogo molo-daine' ebeta vo mo gopo ogaze. Eze gono velelo' dalive lo mene ve sitakuti' ma do kegeso lelebizezo. 26 Ti' li opo'ni li O'moso gelavo di kegesaa' zohiku' ngele'mizi milikevo Matatia' ivile' ogavo aposolo leveni minangu' nene di gi'mizi-dani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Revelation of John 21
Okulumo' Misubo Gosoho' Nene Soto' Nasivo Zelusalemi Gosoho' Nesi Nene O'moso Neidati' Nolimivo Angeloli'mo Elebizavo Ningingumu' Zohane' Gizine' Gamazi1 Ido' neloti' gohi ma ninguvoni' nene Okulumo' gosoholi'minesi ido' misubo gosoholi'minesi nene ninguve. Ido' gosoholi'mine ninguve noluvoni' nene Okulumo' misubo litehe nene mo mudise vi haha ikesivo guvo noso nesi nene gohi ma minamine' nenako nemu' nene gosoho' ve noluve. 2 A'mine O'moso'mi numu've ebe've Zelusalemi gosoho' nene Okulumokuti' O'mosolati' nolimivo ninguve. A'mine numuno ebe' nene ha gidi nani' goloso ado' vene' ma velo' volosa do nene ogo gonolise ogo minaa' neine' ne'mino do nene o minine' nolimivo ninguve. 3 Ne'mino nolimivo ningo nouvo O'moso'mi mo'mosi'velati' nene nolo naba ma ti' lo nolivo giluve: Gililo. O'moso ongo mineline' numu've nene eveneliti vovo'ningu' naave. Aza neve nene inginesi minevo' alevo' ogo ongo mono mineleseive. Ne'mino neivo ingine neve nene eze evenele minikevo O'moso asi've nene engikisi mino O'moso'ine gehepeve mineleseive. 4 Ne'mine ogo mino ve'ine novozo nene ve'ninguti' lemali' lemali' lo-ngedo mineleseive. Ido' helaakisi nene ma minamoloseive. Ido' mulumo alumo gelaa' nehe ive nama oga' nehe geni gehaa' nehe nevo'mine monovo nene hamokisi gohi ma minamoloseive. Ee, gomu' minani' monovo nene mo gozopo' vi haha ilisanako nemu' nene ne'mine monovo hamokisi engita ma minamoloseive.
5 Ido' neloti' nene a'mine mo'mosi'velo' minive ne'mo nene ti' lo line' ve: Gililo. Naza idise nene inite' mata' muki' nene do gosoho' ogo do atoli'mine nouve. Ido' ne'mine lo gohi ti' lo line' ve: A'mine gamazi meve nene mo lamineto' noluvonaze. A'minemu' nene gili medeli minilizado' o neinaze. A'mine gamazi nene mo luhuvo gizezo. 6 Ne'mine lo ti' lo lo-nimive: Gamazi'ne luvoni' malo' nene mo do gihile izo osu' lokuve. Neni' neve nene inite' mata' muki' minamangu' gomu' molo mino alinge' ma osu' lilizani' nene naza ha minevo' minevo' ogo minelove ado' ganakuti' minuvesi ido' alingetasi minelovesi ne nouve. Evene' ma nosomu' ngisavo minilizave nene minevo' minevo' izeleho minine' noso hinipinikuti' neve nene haza gidini ohizo ngemelesuve. 7 Monoli'mi lovou' Satani ma ivile' ilizave nene naza mene noluvoni' inite' mukikuti' nene ize' molo-ngedekuvo dalisave. A'mine alevemu' nene naza engi' O'moso'ine gehepeve lolo' ogo minekuvo ingine nene neni' izipaha'ne gehepeve lili' igi minilisave. 8 Ne neiha evene' ma evenekumu' golise gili mini Kilisito'ni e'meti guni amilizavesi ido' ezemu' gili ele'vole' amaa' ilizavesi ido' lovozo monovolo' e'metaa' ilizavesi ido' evene' ngibili hilaa' ilizavesi ido' vene' vemoho' gipe alu monovo goloso gopo' napa' iga' ilizavesi ido' poisini inite' pata' di monaa' ilizavesi ido' soza o'mosolo' gelekele' igi gubi' izi ngimi ngopo'ni laa' ilizavesi ido' sozalo' ve muki' engi' nesi nene a'mine helaa' naba tuu minine' ebe' ado' a'mine salfa gehenilo' olo' lo mino noso ohuno ne'mino molo miningu' nene vi hilalisave.
9 Ido' neloti' nene a'mine evene' do goloso o-ngedaa' inite' seveni alinge' gamenela soto' ika' ika' ilizani' inite' lapese seveniu' di minika' minika' ani' angelo' seveni engikuti' mali'mo ogo gamazi lo-nemo ti' lo line' ve: Naza sipisipi angale'mo do oko'nola iline' vene' ne'mino minine' numuno ebe' nene gelebizeloze. Ano. 10 Ne'mine lavo O'moso'mi Sikalahu' ne'mo zatuho' o-nidivo nouvo a'mine angelo' ne'mo nele'mizo golo naba ha'nalo' ma dize mino O'moso'mi numuno ebe've Zelusalemi nene Okulumokuti' O'mosolati' nolimivo nelebizine' ve. 11 A'mine numuno ebetoti' nene O'moso'mi labana've soto' ogo minine' ve. A'mine labana've neve nene meni've dizo minine' geheni zasipa ado' ngalasi lamine' gele vine' ne'midoti' silingenge'ni've zavile hulo minine' gelo minine' ve. 12 Ido' lave gesi've neve nene naba zalo' goloso mino a'mingu' nene gateni've tuvelu'a neivo a'mine gatedo' gatedo' nene angelo' tuvelu'a nene mini'mi vani' ve. Ido' a'mine gateni hamo hamoto' nene Isilaele' gipele tuvelu neti nga'vopilemoliti mulise neti gulive'ine ma nene gizika' gizika' ikevo minine' nene ninguve. 13 Ido' a'mine gesi'mi gateni've ho' dizaa' neine' gahevela nene seto hamo neivo ido' veleta gahevela nene a'mine'mine ogo a'mine gesi'mi gateni've nene seto hamo neivo ido' gala'muno gahevela nene a'mine'mine ogo gateni seto hamo neivo ido' ho' lemaa' idaa nene a'mine'mine ogo gateni seto hamo minine' ve. 14 Ido' a'mine numuno ebeli'mi lave've nene geheni naba' naba gavele inite' goloso tuvelu ne'mido' nene di otikani' minine' ve. A'mine gehenilo' nene sipisipi angale'mi aposolo've tuvelu neti gulive'ine nene gizika' gizika' ikevo minine' ve.
15 Ido' a'mine maka' gamazi lo-nemo minine' angelo' ne'mo nene a'mine numuno ebeku' gateni'vesi lave'vesi nene molo ningaakumu' ve lo maki molo ningaa' inite' angaba gavoso ne'mine ngolidunu' lili' ani' nene do minine' ve. 16 Ido' a'mine numuno ebe' ne'mi kona kona'vela nene mo hamo' lisihetokovo' mino sukoea gehepeve o minine' ve. Numuno ebe' nene a'mine molo ningaa' inite' nedunu' molo ningine' nene a'mida a'mida vanu tauseni faef hadeti (1,500) maili (2,400 Km) ne'mine minavo a'mine numuno'mi kona kona'vesi ido' veleta dizo vaa' ido' lede vaa' ine' ne'mi kona kona've nesi nene mo sukoea gehepeve o minine' ve. 17 Ido' a'mine angelo' ne'mo evenelite maki milaa' ani' monovolo' do molo maki molani' nene a'mine numuno ebeli'mi lave'mi gesi've ne'mi mukile've hetati' lulouko dizo vivo nene mo tu hadeti sigisitini (216) fiti (66 mita) ne'mine minine' ve. 18 Ido' a'mine numuno ebeli'mi lave gesi've nene zasipa gehenidunu' gizani' mino ido' numuno ebe' nene mo ngoli lamine' gehepeve nedunukovo' gizikevo ngalasi guluvi' gehepeve ne'mine mino silingenge'ni've hulo minine' ve. 19 Ido' a'mine numuno ebeli'mi lave gesi've hizi di otikani' nene geheni ato atotunu' nene gonolise ikani' ve. A'mine naba' naba gehenguti' naba vanu geheni nene zavile geheni ado' zasipa geheni minine' ve. Ido' a'midoti' naba tuu geheni nene gumi lo guno amine' ado' sahila geheni ma nene minine' ve. Ido' naba tili geheni nene zavile gumi ne'mine ado' agate geheni minine' ve. Ido' naba fo geheni nene zavile gehepeve ado' emeladi geheni minine' ve. 20 Ido' geheni naba faef nene mokono' lede voka' gulehe' lede voka' ine' ado' saledoniki geheni minine' ve. Ido' geheni naba sigisi nene gulehe' ngenge'ni ado' koneliani geheni nene minine' ve. Ido' geheni naba seveni nene ngoli moni oko'nosi minine' ado' kilisolaiti geheni minine' ve. Ido' geheni naba eiti nene guvo nosolo' gumi zavile elo minaa' neine' ado' belili geheni minine' ve. Ido' geheni naba naeni nene gihungo' zavile ado' topazi geheni minine' ve. Ido' geheni naba teni nene zavileu' mokono' ele minine' ado' kilisopalasi geheni minine' ve. Ido' geheni naba leveni nene okohuno ado' hiasini geheni nene minine' ve. Ido' geheni naba tuvelu nene mo okohuno gehepeve ado' ametisi geheni nene minine' ve. 21 Ido' a'mine lave gesi'mi gateni've tuvelu'a nene meni've dizo minine' inite' ngalulu' gele vine' inite' tuvelu'a nene gateni hamo hamoto' hamo hamodunu' nene lili' ika' ika' ani' minine' ve. Ido' a'mine numuno ebeku' aka ngomo' naba nene mo ngoli gehepevedunu' vilani' aka mino luloukoti' nene ngalasiloti' silingenge'ni hulaa' neine' ne'mino hulo minine' ve.
22 Ido' a'mine numuno ebeli'mi mono' numuno've nene mo asi've Guvelesi ve O'moso amuzo mukili'mi meleho minive nesi ido' sipisipi angale nesi minasine' nenako ne'mo nene naza a'mingu' mono' numunosi mo keke' ningamuve. 23 Ido' a'mine numuno ebeku' nene O'moso'mi labanala'mo hize labana' ele-daa' neivo sipisipi angale neve nene a'mingu' livi' lamu've ne'mino neine' nenako holi'mo nehe ike'ni'mo nehe a'mine numuno ebeku' hize labana' elaato' nene ma minamasive. 24 Ido' a'mine numuno ebeli'mi labanato' nene evene' zuho ato ato' muki' ingine mini mili aka moni ti' igi minilisave. Ido' misubou' misubou' guve'inesi ve naba' naba mini'mi monani' muki' nete ingine gilavo dizo minine' inite'ine nene di a'mingu' alisave. 25 A'mine numuno ebeli'mi akahe've naba nene go' lo mineline' gameneu' nene gizisa'mavo ha gode minaa' neive. Ee, a'mida nene liti'muso izesa'mine' nenako ne'mo akahe've nene ha godovo' minaa' neive. 26 Evene' zuho ato ato' muki' ingine heneni'ine nehe inite' lamine' ato' nolihe ingine gilavo dizo minine' inite' mata'ine nene mo a'mine numuno ebeku' di alisave. 27 A'mine numuno ebeku' nene goloduvo ele vine' inite' hamokisi ma dizamoloseive. Ee, lovozo monovo nehe soza monovo nehe nevo'mine monovo igi mili iga' ave nene a'mine numuno ebeku' dizamavo asi sipisipi angale'mi buku've ado' minevo' minevo' ngemeni dameni dalizaveti gulive'ine neine' bukuu' gulive'ine gizikave engikovo' nene a'mingu' dizilisave.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


Acts 19
Paulo' Eheso Ebeta Mono' Lo-ngemo Minine' Gamazi1 Apolo' aza Kolidi ebeku' neivo Paulo' aza misubo oluso' dizo ledo Eheso ebeta heteline'. Hetelo Izesu' evenele zuho linge ma a'mida minani' ningo 2 longo' o-ngedo ti' lo line': Lingine nene mono' gili ele'vole' igi O'moso'mi Sikalahu' lehizikeni' nehe lo longo' o-ngedavo ingine ti' li lani': O've. Laza O'moso'mi Sikalahu' neive li ma li-limavo gelamune' ve. 3 Ti' li likevo gohi longo' o-ngidine': Lingine zaa' mono' gilisa noso hilave. Lavo ingine ti' li lani': Zohane' mono' gelo noso hulune' ve. 4 Ne'mine likevo Paulo' ti' lo lo-ngimine': Zohane' aza nene evene' ingine lu'ine di velepe' izangumu' noso holo-ngedo ti' lo lo-ngimine': Mehe'nela ve ma nave. Ezemu' nene gili ele'vole' ilizani' o neive. Ido' ti' lo line' nemu' naza lo-lengemelove. A'mine gili ele'vole' ilizave nene Izesu' ve. 5 Lavo gili Guvelesi ve Izesu' gulivelo' noso hilani'. 6 Noso hilikevo Paulo' ana godo'nido' hitavo O'moso'mi Sikalahu' engita lemo minavo gamazi nene ato ato' no'ninguti' li O'moso opo'ni li eze gamazi've li soto' ani'. 7 A'mine ve nene tuvelu ne'mine minani'.
8 Ne'mine ikevo Paulo' aza Zuda veti mono' numungu' dizo O'moso'mo gizebo o-ledeline' aka ne'mi monovomu' lovo' kiselevo' ogo mulu'ningu' hizo lo-ngimivo li volelo' melo' igi nizavo ike'ni seto hamo' ogo vine'. 9 Ne'mine ogavo ve linge ma a'manapa igi eze gamazi gili imami go'nido' ningi evene' mukiliti ve'nido' Izesu' aka divi' ledivi' ani'. Ne'mine ikevo hulo-ngedo Izesuda gi'mizave ngele'mizo vo do nubo o-ngedo gamene gamene ve ma gulive Tilano' ei' gamazi apize ngemaa' ine' numungu' Izesu' gamazi've li volelo' melo' igi minani'. 10 Nizavo Asia misuboukoti' aleve muki' Zuda vesi ido' nGiliki alevesi mukito' Guvelesi ve'mi gamazi gili osu' li linge ma ne gili dani'za linge ma nene gili hulani'. Ne'mine navo kilisimasi seta' ogo vine' ve.
Sikeva' Gipele Zuholiti Gamazi11 O'moso'mo Paulo'ni hize ele' o-davo inite' amadi'mine atoli'mine ine'. 12 Ne'mine ogavo nemu' evene' ma nete Paulo' oko'noloti' gono dalosa golihilelo' angisipi likeka' inekisi ido' gopololo' tauli likeka' ine' nesi di vi inite' gizi dave ngimikevo di gili lamine' nigilavo lu'ningu' sikalahu' goloso minine' nesi dizi golise vaa' ani'. 13 Ne'mine igi nizavo Zuda ve linge ma minani' ingine sikalahu' goloso evene' lu'ningu' minani' nene ngimiseli hulato' gono di'mi monaa' ani'. Engikuti' malite Izesu' gulive ogo sikalahu' goloso ngimiselo hulokunivo vilizahe li ningelone li Guvelesi ve Izesu' gulive li avazaha igi sikalahu' goloso ti' li li-ngimaa' ani': Paulo' aza eze gamazi lo soto' oga' ive Izesu' eze velemu' ogo vilo lo nolo-lingimune. 14 Ne'mine iga' aveuti' ma nene Zuda ve minine' ado' eveneto' medelo mino O'moso inite' lehize-daa' ive naba ado' gulive Sikeva' ne'mi gipele seveni minani' netesi ne'mine ani'. 15 Ne'mine li sikalahu' goloso mamu' vozo likevo sikalahu' goloso aza do velepe' izo ti' lo lo-ngimine': Naza Izesu'nimu' gele nouve. Ido' Paulo'nimukisi mo gele nouve. Ne'mino neiha lingine zamote nizave. 16 Ne'mine lo sikalahu' goloso lulou' minive aza oluto' molo dovo' hikilevo' o-ngedo ngebelo ngivile' ogavo oko'ine vanise ogo malalapa izavo oko'nido' inite' boloto osu' lavo bakakovo' a'mine numunguti' golise limi vani'. 17 Ne'mine ikevo a'mine gamazi Eheso ebeta buu lo vavo Zuda vesi nGiliki alevesi gili osu' li golise ngemavo Guvelesi ve Izesu'ni di hozi li-di opo'ni lani'. 18 Ne'mine ikevo Izesu'nimu' gili ele'vole' iga' ave muki' igi luso gamazi ato atoli'mine nene li soto' igi osu' lani'. 19 Ido' gozopo' luso gono daa' ave lingelite luso gizaa' ani' buku nene gililihe' mili di igi evene' mukiliti ve'nido' oloku' gizani'. Ne'mine igi a'mine bukulo' moni hulani' ne'mi naba've di ningani' nene siluva' fifti tauseni (50,000) ne'mine minine' ve. 20 Ne'mine ikevo Guvelesi ve'mi gamazi ne'mo amuzo molo soto' ogo buu lo hutile' ogo gihile izine'.
Eheso Ebeku' Aleve Gopo Gani Li Gulugulunga Lani' Gamazi21 Ne'mine ogavo Paulo' aza Makedonia misubouko ido' Akaio misubouko vo'mo vo'mo Zelusalemi ebeta volove lo lulo'mo lavo ti' lo line': Naza Zelusalemi ebeta vo hetelo gohi vo Loma ebeta volove. Ne'mine gala gele hamo' ogo 22 nasahili' i-di makato' gono daa' asive seta' Timoteoki Elasitoki ngimiselavo Makedonia misubouko gomu' vasine'. Vikesivo Paulo' aza gamene gohi ma imine' molo Asia misubouko minine'.
23 Ido' a'mine gameneu' Eheso ebeta Izesu' akamu' lovo lolize naba soto' ine'. 24 A'mido' siluvatunu' gonolise'vesi inite' lolo' oga' ive ma minine' gulive Demetelio'. Aza neve avazaha o'moso nite'ine'mi gulive Alateme' ei' mono' numu've'mi avazaha've gidini ngomo ngomo lolo' ogo bisinisi oga' inako azasi ido' maka' gono daa' avesi a'mine gonoloti' moni naba daa' ani'. 25 Ne'mine ogavo Demetelio' aza ezesi gono daa' avesi ido' a'mine ne'mine gono daa' ave linge masi do mulise molo-ngedo ti' lo lo-ngimine': Vekizo, lingine mo ningi gili nizave. Mene gonoteloti' moni heneni soto' ogavo mine lamine' ogo minaa' noune. 26 Ido' a'mine ve Paulo' ne'mi monovo ningi gili nizave. Aza nene Eheso ebetati' ido' Asia ebe' mukikukoti' aleve muki' ga'ine hizo lu'ine do gopo o-ngedo evene' adedunu' lolo' une' o'moso nite' nene inite' gihile nomive lo lo-ngemaa' neive. 27 Ne'mine lo'mo monivo monivo leli' gono nene lemeleseive. Ido' leli' o'moso nitete naba Alateme' ei' mono' numunomu' nene evene' mukilite gilavo lemeleseive. Ne'mine ogavo Asia misubouko alevesi ido' numudo' namado' vesi Alatemengumu' ngolize izi opo'ni laa' nani' nenako dize minine' ma mo lemo ongalihe lo nehelele izave.
28 Ti' lo lavo ingine gili mulu'ningu' olo' lo ngizebolo' molavo geke' naba li ti' li lani': Eheso aleveti izeteho Alateme' nene guvelesi alu naba ma ne neive li lani'. 29 Ne'mine li likevo a'mine ebeto' aleve nene gopo gamazi li gulugulu li zohito' di gese' iga' ebeta loti' izi vi di gese' igi Makedonia misubo nabaukoti' Paulolesi monaa' ave seta' gulive'ine Gaioki Alisitakoki a'nido' di gelelehe' igi di vani'. 30 Ne'mine ikevo Paulo' aza gelo evene' di gese' angu' volove lavo Izesu' zuholite vamilive li o've li-dani'. 31 Ne'mine ikevo Asia misubouko guve'inesi ve linge Paulo' zogo ve minani' ingine evenelite zohi' ebeku' di gese' angu' nene vo soto' amilive li gamazi hulikevo vavo giline'. 32 Gelavo di gese' ave engikuti' evene' muki' ingine di gese' ani' ne'mi monovo gilami malite hamo' gamazi lani' ido' linge malite ato' gamazi lani'. Ne'mine li minanako ne'mo lu'ine gopo ogavo haza geke' geke' li minani'. 33 Ne'mine igi nizavo Zuda ve ingine engi' evene'ine ma minine' gulive Alekisadelo'ni nene di oti-di ehuso' i hulikevo evene' muki' ingine lihime'vesi noloseive likevo aza ana do vilivi' molo ne nomive lo gamazi lo-ngemelesa line'za 34 evene' muki' ingine ningani' leli' o'mosote nene haza nite' ve li gilaa' nave Zuda veuti' ve ma nave li ningi gili geke' li ve'ninguti' ve'ninguti' gamazi li hamo' igi ti' li lani': Eheso aleveti izeteho Alateme' nene guvelesi alu naba ma ne neive. Li nizavo ho' gamene tu aua osu' line'. 35 Ne'mine ikevo kanisoleliti gamazilo' gizebo oga' ive'mo do hongu lo-ngedo ti' lo lo-ngimine': Lingine Eheso alevekizo, Alatemete lamine' eze mono' numuno naba ido' Okulumokuti' ei' emeni damenisi gele vine' geheni ma limine' a'mine inite' gizebo oga' une' melemote nobe. Nene gamazi nene numudo' namado' ve nene moda gili osu' li nizave. 36 Ne'mino nomive lo zaa' ve'mo lilive. Lilive ma nomive. Nemu' lingine lutine di hongu li inite' gopo' napa damilo. 37 Mela ngele'mizi ave nete o'moso initete eze mono' numuno nabati' inite' ma gumine disa'masive ido' o'moso nitetemu' levelenga li emenga lisa'masine' ma neive. 38 Ne'mine ogavo Demeteliokisi ido' ezesi maka' gono daa' ave nete ve masi gamazi gono dalizado' o noline' nene goni' iga' gamene ha neine' ve. Ido' goni' gilaa' ave zasi naba ha nizave. Nemu' a'mida di vi goni' i-dilisave. 39 Gamazi gono ma neivo ma evene' muki' mulise milalizani' gameneu' muliselo' di vikevo gamazi gono di gililizave. 40 Ido' lingine idi'nise nene hazamu' gopo lovo hizikeni' hakave. Nemu' nene guvetesi ve naba nete nadive li-limilizave. Goni' i-lidikevo ma laza nani gamazi lo-ngimunivo gilavo lamine' ilive. Ne ma nomive. 41 Ne'mine lo gamazilo' gizebo ve'mo mulise milave ngimisele hulavo vani' ve.
Copyright information for `ASO
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018


5
Oꞌmosomuꞌ Gilive Nene Misubouꞌ Monovo Mehene nGemaaꞌ Neive Lo Gizineꞌ Gamazi
1 Ve malite Izesuꞌnimuꞌ nene aza do luꞌ izelive lo Oꞌmosoꞌmo imiselelesa live neive li gili eleꞌvoleꞌ ilizaniꞌ nene Oꞌmosolatiꞌ sotoꞌ igi izipahala zuho liliꞌ igi nizave. Idoꞌ ve ma ingine luꞌine meꞌnibine imi ma izipahala zuhosi ngimilisave.
2 Idoꞌ lute Oꞌmosoꞌmi izipahala zuho ngemaaꞌ noube ngemamaaꞌ noube. Lute Oꞌmoso emo lo huko lineꞌ gamazi gele do mino ma nene mo laminetoꞌ lute ngemaaꞌ noune lo ningo gelelesune.
3 Lute Oꞌmoso emaliꞌmi monovo tiꞌ ogo neive: Lo huko lineꞌ gamazi gele daloneꞌ nene mo laminetoꞌ lute emaaꞌ olosune. Idoꞌ Oꞌmosoꞌmo lo huko lineꞌ gamazi nene geniꞌvesi nominako ngelo livizamoloseive.
4 Oꞌmosolatiꞌ sotoꞌ unive laza nene Oꞌmoso gelekeleꞌ i-damaniꞌ misubouꞌ aleveti monovo nene damo aꞌmine monovo nene amuzo molo do lemeꞌmo ogo minunako Oꞌmosoꞌmo lo huko lineꞌ gamazi nene livizesaꞌmive. Idoꞌ aꞌmine misubouꞌ minineꞌ monovo nene gele damo amuzo moloꞌmo ogo minaaꞌ nouneꞌ nene naniteliꞌmo ve. Izesuꞌnimuꞌ gele eleꞌvoleꞌ ogo noneꞌ neꞌmo ve.
5 Idoꞌ zamote aꞌmine misubouko minineꞌ monovo di limiꞌmi igi amuzo mili minilizave. Ingine Izesuꞌnimuꞌ aza lamineꞌ Oꞌmosoꞌmi gipele neive li gili eleꞌvoleꞌ i nizavetevoꞌ neꞌmine ilisave.
Oꞌmoso Aza Gipeleꞌmi Gamazi Hize Eleꞌ O-dineꞌ Gamazi
6 Aꞌmine ve Izesuꞌ Kilisitoꞌ aza nene nososi vanisesi sotoꞌ ineꞌ ve. Nosovoꞌ nomive. Sotoꞌ ineꞌ nene monoꞌ noso holanikisi vanise lepo hilinekisi ne neive. Idoꞌ Sikalahuꞌ neꞌmo aza aꞌmine gamazi nene hize eleꞌ o-daaꞌ neive. Sikalahuꞌ aza gamazi gihileꞌmi meleho neinako aꞌmine gamazi laaꞌ neivo gihile izaaꞌ neive.
7-8 Nemuꞌ nene Sikalahuꞌ neꞌmo idoꞌ monoꞌ noso holaniꞌ neꞌmo idoꞌ vanise lepo hilineꞌ neꞌmo Izesuꞌ monovo hize eleꞌ i-di gono daaꞌ nave. Sikalahuꞌ idoꞌ noso holaniꞌ idoꞌ vaniseꞌve ingine setohamo nete gamazi laniꞌ nene hamoꞌ gamazi neive.
9 Haza eveneꞌ nete gamazi ma hizi eleꞌ ikevo ma nene laza aꞌmine gamazi mo laminetoꞌ neive lo gelaaꞌ noune. Ne neiha Oꞌmosoꞌmo gamazi lilineꞌ nene haza eveneliti gamazi ivileꞌ ogo gihile lamineꞌ izeleseive. Nemuꞌ nene Oꞌmosoꞌmo gipele hize eleꞌ o-do lineꞌ gamazi neineꞌ nene gele eleꞌvoleꞌ olosune.
10 Ingine Oꞌmosoꞌmi gipelemuꞌ gili eleꞌvoleꞌ igaꞌ nave nene luꞌinedunuꞌ gilikevo eleꞌvoleꞌ ogaꞌ neive. Idoꞌ ingine Oꞌmosoꞌmo lineꞌ gamazi gili eleꞌvoleꞌ ami nizave nete Oꞌmosoꞌmo gipele hize eleꞌ o-do lineꞌ gamazi nene gilikevo gihile izesaꞌminako nemuꞌ Oꞌmosomuꞌ sozaloꞌ ve ve laniꞌ gelaaꞌ neive.
11 Idoꞌ gipele hize eleꞌ o-do lineꞌ gamazi nene tiꞌ lo neive: Oꞌmosoꞌmo minevoꞌ minevoꞌ ogaꞌ lemeni dameni nene mo leme neive. Idoꞌ aꞌmine minevoꞌ minevoꞌ minaaliꞌmi meleho nene eiꞌ gipele ne neive.
12 Nemuꞌ nene ingine Oꞌmosoꞌmi gipele di giliꞌ li nizaniꞌ nete nene minevoꞌ minevoꞌ ogaꞌ ngemeni dameni nesi di nizave. Idoꞌ ingine Oꞌmosoꞌmi gipele di giliꞌ li di minamave nete minevoꞌ minevoꞌ ogaꞌ ngemeni dameni nesi mo damave.
Minevoꞌ Minevoꞌ Lemeni Damenisi Minaakumuꞌ Gizineꞌ Gamazi
13 Oꞌmosoꞌmi gipelemuꞌ gili eleꞌvoleꞌ i nizave lingine minevoꞌ minevoꞌ lengemeni dameni nene mo do none li gili eleꞌvoleꞌ igi gililizave lo mene gamazi nene nogize-lingimuve.
14 Laza tiꞌ lo Oꞌmosoꞌmi veleloꞌ gele oloboꞌ o none: Oꞌmosola initeꞌ mamuꞌ vokuꞌ lunivo eiꞌ gele neidoꞌ vo dalineꞌ nene gele lemeleseive.
15 Idoꞌ neꞌmine manaꞌmine initekumuꞌ vokuꞌ lunivo gele lemeleseive lo gele eleꞌvoleꞌ o noneꞌ nenako initeꞌ mamuꞌ vokuꞌ lo-deloneꞌ nene lemavo liteꞌ lo daaꞌ noune lo gele none.
16 Ve maliꞌmo eze zuho ma goloso niteꞌ nodavo ningivo aꞌmine neꞌmo mudise helaaꞌ akauꞌ vilidoꞌ nomivo ma nene aꞌmine vemuꞌ Oꞌmosola lilive. Lavo Oꞌmosoꞌmo minevoꞌ minevoꞌ emeni damenisi mine do dizo minelineꞌ akaloꞌ eleꞌmize molaloseive. Mudise hilaaꞌ akauꞌ vilizadoꞌ nomineꞌ goloso niteꞌ davemukovoꞌ noluve. Goloso niteꞌ ma neineꞌ nene aꞌmine dalizaniꞌ nene mudise hilaaꞌ akauꞌ vilizadoꞌ o neive. Neꞌmine initeꞌ davemuꞌ Oꞌmosola lilizave lo lamuve.
17 Goloso niteꞌ mukiꞌ nene lihime daaꞌ nitekovoꞌ neive. Neineꞌza goloso niteꞌ ma daloneꞌ nene vo mudise helaaꞌ akauꞌ volonidoꞌ nomive.
18 Laza tiꞌ lo gelaaꞌ noune: Oꞌmosolatiꞌ sotoꞌ unidite nene goloso niteꞌ do minamolosune. Oꞌmosoꞌmi gipele neꞌmo gizebo o-ledavo golosoꞌmi meleho aza geleleheꞌ o-ledo do goloso o-ledamoloseive.
19 Laza nene Oꞌmosolatiꞌ sotoꞌ ogo none lo gele none. Idoꞌ me misubouꞌ ve Oꞌmoso gelekeleꞌ i-damaniꞌ mukiꞌ nete goloso melehida vi giꞌmizi gelekeleꞌ i-di nizaniꞌ nesi gele none.
20 Idoꞌ tiꞌ lo gele none: Oꞌmosoꞌmi gipele aza misubouko lemo ogave. Ogo gate do ngoloꞌ lo-lidineꞌ nenako Oꞌmoso gihile nene ningo gelaaꞌ nouneꞌ. Ee, Oꞌmoso gihile nesi bizo none. Gipele Izesuꞌ Kilisitokisi bizo none. Me ve nene Oꞌmoso gihile idoꞌ minevoꞌ minevoꞌ ogo minaaliꞌmi meleho neive.
21 Izipahaꞌne zuho mate, lingine avazaha oꞌmoso niteꞌ Oꞌmoso gihile minamaniꞌ nene gelekeleꞌ i-ngidikelizaze. Monovotidoꞌ gizebo lamineꞌ igi minilo.
Moda ve.


4
Oꞌmosolatiꞌ Gamazi Nehe Atokutiꞌ Gamazi Nehe Lo Izeka Hizo Geleloningumuꞌ Gizineꞌ Gamazi
1 Luꞌne lengeme nouvoniꞌ mate, Oꞌmosoꞌmi gamazi lo sotoꞌ ogaꞌ unive polohete none li sozasi laaꞌ ave mukiꞌ sotoꞌ igi misubouꞌ misubouꞌ nimonanako nemuꞌ engikutiꞌ ve ma lengita igi soza gamazi li-lingimikevo gili ngimikelizave. Nemuꞌ nene linginela igi Sikalahuliꞌmo leleꞌmize akaloꞌ o-lede neive li monoꞌ li-lingimaaꞌ ave mukiꞌ gopo gili-ngimaaꞌ naniꞌ monovotine nene hulilo. Gopo gili ngimami gamazi mukiꞌ nene Oꞌmosolatiꞌ nehe atokutiꞌ nehe li gili ningilo.
2 Oꞌmosoꞌmi Sikalahuꞌ neꞌmo ngeleꞌmize akaloꞌ o-ngedaaꞌ ivemuꞌ nene tiꞌ li ningilisave: Ve ma ingine Izesuꞌ Kilisitoꞌ aza eveneꞌ okode neꞌmine loloꞌ ogo sotoꞌ ineꞌ ve li li sotoꞌ milalizave nene ingine Oꞌmosolatiꞌ nizave li ningi gililisave.
3 Idoꞌ ve ma Izesuꞌnimuꞌ aza eveneꞌ okode neꞌmine do otuho sotoꞌ ineꞌ neive li lamilizaniꞌ nene Oꞌmosolatiꞌ nizamave. Ingine Kilisitoꞌni lovo o emaaꞌ iveꞌmi gamazi laaꞌ ave nizave. Aꞌmine Kilisitoꞌni lovo o emaaꞌ ive misubouko sotoꞌ oloseive li likevo gili nizave. Idoꞌ idiꞌnise mo sotoꞌ ogo omo neive.
4 Izipahaꞌne zuho mate, lingine Oꞌmosolatiꞌ sotoꞌ igi Oꞌmosoꞌmi gamazi lo sotoꞌ ogaꞌ unive polohete none li sozasi laaꞌ ave nene ngivileꞌ igi nizaniꞌ ma neive. Lengiꞌ lutinguꞌ minaaꞌ neive neꞌmo me misubouꞌ ve adoꞌ Oꞌmoso gelekeleꞌ i-damaveti luꞌninguꞌ minive nene ivileꞌ o neive. Nemuꞌ lingine aꞌmine Kilisitoꞌni lovo i imaaꞌ ave nene ngivileꞌ i nizave.
5 Ingine misubouꞌ ve Oꞌmoso gelekeleꞌ i-damaveti ngemeni damenisi minaaꞌ nanako aꞌmine ngemeni dameniloꞌ vo miliseꞌ ilineꞌ gamazivoꞌ laaꞌ nave. Likevo misubouꞌ ve ingine laniꞌ gamazi gili laniteꞌ gilaaꞌ nave.
6 Laza nene Oꞌmosolatiꞌ sotoꞌ uneꞌ nenako ingine Oꞌmoso ningi gilaaꞌ ave nene leze gamazite gili daaꞌ nave. Idoꞌ Oꞌmosolatiꞌ sotoꞌ amave nete leze gamazite gili hulaaꞌ nave. Neꞌmine igaꞌ nanako nemuꞌ Oꞌmosoꞌmi Sikalahuꞌ neꞌmo do sotoꞌ ineꞌ gamazi gihile lamineꞌ nesi idoꞌ gopo gamazi adoꞌ Oꞌmosoꞌmi Sikalahuliꞌmo do sotoꞌ amineꞌ gamazi nesi nene do kegeso ningo gelaaꞌ noune.
Oꞌmosoꞌmi Monovo Nene Lulo Lemaaꞌ Neive Lo Gizineꞌ Gamazi
7 Luꞌne lengeme nouvoniꞌ mate, lute ngemaaꞌ nene Oꞌmosolatiꞌ neineꞌ nenako nemuꞌ laza lute ne geme ge neme lo minukeꞌzo. Ingine eveneꞌ luꞌine ngimi nasahiliꞌ i-ngidi minilizave nene Oꞌmosolatiꞌ sotoꞌ adite ilisave. Ingine Oꞌmosomuꞌ mo ningi gili nizave ve.
8 Oꞌmoso aza lute ngemaaꞌ monovoꞌmi meleho neineꞌ nenako nemuꞌ eveneꞌ ma ingine luꞌine eveneꞌ ngimami minaaꞌ nave nete Oꞌmosomuꞌ ningi gilisaꞌmave.
9 Oꞌmosoꞌmo gipele hamoꞌ leliꞌ do luꞌ izo minevoꞌ minevoꞌ lemeni dameni do sotoꞌ o-ledelive me misubouko imiselavo lemo aniꞌ. Nemuꞌ nene Oꞌmosoꞌmo lulo limineꞌ nene sotoꞌ ogavo ningekune.
10 Lute ngemaliꞌmi monovo tiꞌ ogo neive: Laza lute Oꞌmoso emamunivosa asiꞌve gomuꞌ lulo lemo lelitoꞌ medelo mino okoꞌno hulo helo lihimete apase-ledelive lo gipeleine imiselineꞌ ve.
11 Luꞌne lengeme nouvoniꞌ mate, Oꞌmosoꞌmo lulo atoliꞌmine ogo lemaze. Nemuꞌ laza aꞌmineꞌmine ogo lute ne geme ge neme lo minelonidoꞌ o neive.
12 Eveneꞌ hamolitesi Oꞌmoso mo ningamune. Lute ne geme ge neme lo mineloneꞌ nene Oꞌmosoꞌmo lezesi bizo luteuꞌ neivo lute imuneꞌ nene apa niteꞌ amivo laminetokovoꞌ lute eme giliꞌ lo minelesune.
13 Idoꞌ Oꞌmosola bizo noneꞌ idoꞌ Oꞌmosoꞌmo luteuꞌ minevoꞌ dovoꞌ ogo neineꞌ nene ningo gele none. Idoꞌ naniteliꞌmo ningo gele none. Eze Sikalahuꞌve leliꞌ limidiꞌmo nene ningo gele none.
14 Meteho aza numudoꞌ namadoꞌ ve do luꞌ izelive lo gipeleine imiselavo lemo aniꞌ nene laꞌlisete vetedunuꞌ ninguneꞌ nenako neꞌmi gamazi lo sotoꞌ ogaꞌ noune.
15 Idoꞌ eveneꞌ malite Izesuꞌ aza lamineꞌ mo Oꞌmosoꞌmi gipele neive li li sotoꞌ ave nene Oꞌmosoꞌmo engiꞌ luꞌninguꞌ minevoꞌ dovoꞌ ogo neivo ingine Oꞌmososi bizi nizave.
16 Idoꞌ Oꞌmosoꞌmo lulo lemaaꞌ neineꞌ nene ningo gele eleꞌvoleꞌ o none.
Lulo lemo nasahiliꞌ ogaꞌ monovo nene Oꞌmosoꞌmi emeni dameni gihile neineꞌ nenako ve ma ingine luꞌine ve ma ngimiꞌmi vi miniviꞌ diviꞌ iꞌmi vilizaniꞌ nene ingine Oꞌmosola bizi nizavo Oꞌmoso nesi engiꞌ luꞌninguꞌ minevoꞌ dovoꞌ ogo mineleseive.
17 Idoꞌ Izesuꞌ mene misubouko minevoꞌ dovoꞌ idiꞌmine ogo lazasi aꞌmineꞌmine ogo minevoꞌ dovoꞌ ogo nounako nemuꞌ gamene nabauꞌ Oꞌmosoꞌmo lihime ngemelineꞌ gamenela nene lamineꞌ minelone lo gele oloboꞌ ogo noneꞌ neꞌmo nene lute imuneꞌ nene apa niteꞌ amo laminetokovoꞌ eme giliꞌ lolosune.
18 Lute ve ma emo ma aꞌmine vemuꞌ golise gelamolosune. Lute emo giliꞌ luneꞌ neꞌmo golise nene ehusoꞌ ogaꞌ neive. Nemuꞌ nene eveneꞌ Oꞌmosomuꞌ golise gilave ingine lihimete lemelihe li ezemuꞌ golise gilaniꞌ neꞌmo luꞌine imaniꞌ nene imi giliꞌ lisaꞌmave.
19 Laza nene Oꞌmosoꞌmo ganaꞌ lulo limineꞌ nenako nemuꞌ Oꞌmososi evenekisi lute ngemaaꞌ noune.
20 Ve malite ve mamuꞌ muluꞌninguꞌ goloso ogavo lukehe ngibili minaaꞌ niigi lute nene Oꞌmoso emaaꞌ noune lilizaniꞌ soza lilisave. Ve ma ingine ningi nizave ma luꞌine ngimamilizaniꞌ nene ningamave Oꞌmoso nesi mo luꞌine imamilisave. Nemuꞌ lute Oꞌmoso emaaꞌ noune lilizaniꞌ nene soza lilisave.
21 Idoꞌ Izesuꞌ lo huko lo-lidineꞌ gamazi ma tiꞌ lo gelaaꞌ noune: Lute nene Oꞌmoso emo ma evenekisi ngemeloneꞌ o neive.